Produk Kecantikan dan Kesan Sampingan Bahan Kimia Berbahaya

Sesiapa sahaja pasti menginginkan wajah mulus seperti penyanyi dan pelakon Korea. Walau bagaimanapun, untuk memiliki wajah yang sebegitu cantik bukanlah bermakna anda boleh menggunakan
produk kecantikan
 dengan sewenang-wenangnya terutamanya produk-produk kecantikan yang tidak berdaftar dan mengandungi bahan berbahaya. Anda mungkin tidak memikirkan untuk melakukan pembedahan plastik disebabkan oleh kosnya yang tinggi dan apakah pilihan lain yang anda ada selain pembedahan plastik? Semestinya daripada produk kecantikan yang terdapat di pasaran seperti di
farmasi-farmasi
. Sebelum anda memulakan rutin penjagaan kulit anda, anda terlebih dahulu perlulah memastikan keadaan kulit anda yang memerlukan penyesuaian terbaik dengan produk-produk yang akan digunakan.

Mempertimbangkan faktor-faktor yang relevan dengan kulit anda sebelum membeli produk kecantikan

Ketahui jenis kulit anda.
 Kenal pasti sama ada anda memiliki jenis kulit yang berminyak, kering, gabungan keduanya atau jenis kulit sensitif. Anda perlu membeli produk khusus mengikut jenis kulit anda.

Pertimbangkan sebarang masalah kulit.
 Fikirkan jika anda mempunyai sebarang masalah atau isu yang berkaitan kulit seperti kedutan, tanda,
jerawat
, bintik hitam, atau akne, anda boleh membeli produk untuk membantu anda dengan masalah-masalah terbabit. Produk tertentu juga boleh menyebabkan rasa terbakar atau gatal-gatal pada kulit, atau menjengkelkan kulit sensitif dan menjadikannya lebih teruk. Anda perlu untuk lebih berhati-hati jika kulit anda sudah sensitif.

Perlu memastikan sebarang alergi yang anda miliki.
 Baca bahan-bahan dan kandungan yang terdapat dalam produk-produk penjagaan kulit untuk mengelakkan sebarang masalah yang berkaitan dengan
alergi
 pada masa hadapan.

Tentukan berapa banyak yang anda boleh belanjakan.
 Harga produk kecantikan atau produk penjagaan kulit bervariasi antara jenama. Anda tidak semestinya perlu menghabiskan banyak perbelanjaan terhadap produk-produk berharga tinggi untuk mendapatkan hasil yang baik.

Berbincang dengan pakar penjagaan kulit atau ahli dermatologi.
 Ini adalah langkah yang terbaik sekiranya anda mempunyai sebarang kemusykilan mengenai keadaan kulit anda atau sebarang penentuan pemilihan produk untuk kulit anda. Sekiranya anda mempunyai masalah kulit yang lebih spesifik dan tidak pasti bagaimana cara terbaik untuk mengatasinya, berbincanglah dengan ahli dermatologi.

Pemilihan produk kecantikan yang bersesuaian

Beli dengan kuantiti yang sedikit pada permulaan

Di peringkat permulaan, anda disarankan untuk membeli sebarang produk baharu dengan kuantiti yang kecil atau sedikit dan jangan terus menggunakannya di bahagian permukaan kulit. Anda boleh mencubanya pada bahagian lain kulit anda untuk melihat bagaimana anda bertindak balas terhadap produk tersebut. Sekiranya anda tidak mengalami sebarang tindak balas yang tidak baik atau buruk, anda boleh memperbesar atau meluaskan penggunaannya. Kemudian, sekiranya anda menyukai produk tersebut, anda boleh membelinya dengan kuantiti yang lebih banyak dan jumlah yang lebih tinggi pada pembelian yang seterusnya.

Pilih krim penggelupas atau
exfoliator

Pengelupasan adalah salah satu daripada tulang belakang utama untuk meningkatkan keremajaan kulit anda dengan menggunakan kuasa penyembuhan tubuh manusia sendiri yang luar biasa. Kedua-dua produk utama untuk pengelupasan adalah krim
microdermabrasion
 dan pembersih asid glikolik (
glycolic acid
).

Kedua-dua produk tersebut berfungsi untuk menghilangkan lapisan luar sel kulit mati dan kusam di kulit anda. Proses ini mempunyai manfaat dua kali ganda: bukan sahaja mendedahkan kulit yang lebih muda dan lebih segar, malah proses pengelupasan juga akan merangsang pengeluaran sel-sel kulit yang baharu. Individu yang mempunyai
kulit kering
 akan menggunakan krim
microdermabrasion
. Bagi individu yang mempunyai kulit berminyak atau kombinasi keduanya, disarankan untuk menggunakan pembersih asid glikolik.

Salah satu daripada beberapa Asid Alpha Hydroxyl yang ada, asid glikolik adalah yang paling berkesan kerana saiz molekulnya yang kecil, yang membolehkannya menembusi kulit. Apabila anda membeli pembersih asid glikolik, pastikan anda membeli produk pembersih dengan kepekatan yang tidak lebih daripada 10%, dan sebarang produk yang mempunyai kepekatan yang lebih kuat daripada itu perlu diberikan oleh ahli estetik berlesen atau pakar dermatologi. Walau bagaimanapun, produk dengan kandungan kepekatan asid glikolik sebanyak 10% adalah selamat digunakan di rumah setiap hari.

Untuk krim
 microdermabrasion
 pula, anda perlu membeli produk dengan kandungan kristal mineral yang sama seperti yang digunakan oleh profesional iaitu aluminium oksida. Disebabkan oleh sifat krim
microdermabrasion
 yang kasar, pastikan anda membeli produk yang juga mengandungi minyak yang menenangkan seperti Jojoba atau Shea Butter. Selepas sebarang prosedur pengelupasan, adalah penting untuk anda menggunakan sunblock berkualiti baik atau mengelakkan daripada sebarang pendedahan terhadap matahari dalam tempoh seminggu selepas menggunakannya.

Cari produk untuk meremajakan kolagen dalam kulit anda

Tidak terdapat sebarang pil ajaib atau krim topikal yang boleh menggantikan
kolagen
 kulit anda.

Walau bagaimanapun, terdapat satu cara untuk mempercepatkan pengeluaran satu komponen kulit yang penting dari tubuh anda: Peptida. Apabila kolagen rosak, peptida tertentu akan dibebaskan. Ini memberi isyarat kepada kulit anda bahawa ia telah rosak dan perlu mengeluarkan kolagen baharu. Penggunaan peptida secara langsung ke kulit anda akan membuatnya berfikir ia telah kehilangan kolagen dan perlu menghasilkan lebih banyak kolagen lagi. Peptida “isyarat’ yang sering kali digunakan untuk penjagaan kulit dalam fungsi ini ialah
palmitoyl penta-peptide
 (
Matrixyl
). Penggunaan peptida secara tetap dapat mengembalikan keremajaan kulit anda. Tidak terdapat kesan sampingan yang dilaporkan dalam penggunaan peptida.

Dapatkan pelembap berkualiti tinggi

Anda tidak perlu menggunakan produk berjenama mahal, pembungkusan yang menarik dengan pengiklanan yang kerap untuk menentukan bahawa ia benar-benar produk yang berkesan dan terbaik. Apa yang perlu anda lakukan hanyalah dengan membaca kandungan dan bahan-bahan yang terdapat pada label produk.

Bahan-bahan yang terdapat dalam sesuatu produk tersebut disusun mengikut susunan kepekatan. Oleh itu, jika bahan aktif berada pada turutan akhir senarai, produk hanya mengandungi jumlah bahan aktif yang sedikit.

Ramuan penghidratan kulit yang paling berkesan yang boleh anda dapati ialah asid hyaluronik (
hyaluronic acid
). Sebatian yang luar biasa ini sering disebut-sebut kerana keupayaannya untuk “membalikkan’ atau menghentikan penuaan dan dipanggil sebagai “key to the fountain of youth.’

Ini kerana bahan tersebut terbentuk secara semula jadi (dan cukup banyak) pada manusia dan haiwan, dan terdapat pada kulit muda, tisu neonatal, dan cecair sendi. Asid hyaluronik adalah komponen tisu penghubung badan dan dikenali dengan sifatnya sebagai kusyen dan pelincir.

Walau bagaimanapun, apabila anda berumur, ia secara semula jadi akan menghilang dan perlu diganti semula.

Kekal dengan produk kecantikan pilihan anda

Sebaik sahaja anda mempunyai set produk penjagaan kulit anda, anda perlu menggunakannya dengan berhati-hati untuk memberikan anda kulit yang kelihatan muda, berseri, licin yang anda inginkan. Ikuti langkah berikut dengan setia dan anda akan melihat hasil yang luar biasa dalam masa beberapa minggu.

Pagi:
 Cuci muka anda dengan pembersih kulit yang berkualiti, gunakan pelembap yang mengandungi asid hyaluronik, kemudian gunakan sunblock UVA / UVB dan akhirnya, gunakan solekan anda.

Petang:
 Bergantung pada jenis kulit anda, gunakan
exfoliator
 setiap hari dengan 10% asid glikolik atau 2-3 kali seminggu dengan menggunakan krim microdermabrasion. Bilas dengan air bersih, kemudian gunakan krim multi-peptida sebelum anda tidur.

5 jenis bahan kimia berbahaya dalam produk kecantikan yang boleh anda elakkan

Paraben

Paraben digunakan sebagai pengawet secara meluas yang menghalang pertumbuhan bakteria, kulat dan yis dalam produk kosmetik. Bunyinya seperti tidak membahayakan tetapi ia bertindak lebih banyak daripada itu. Paraben mempunyai sifat meniru estrogen yang dikaitkan dengan peningkatan risiko kanser payudara. Bahan kimia ini diserap melalui kulit dan telah dikenal pasti dalam sampel biopsi daripada
tumor payudara
. Kajian di UK pada tahun 2004 telah mengesan jejak lima paraben dalam tumor payudara 19 daripada 20 orang wanita yang dikaji. Kajian kecil ini tidak membuktikan hubungan penyebab antara paraben dan kanser payudara, tetapi kajian ini penting kerana ia mengesan kehadiran paraben yang tidak terjejas oleh metabolisme badan, yang merupakan petunjuk keupayaan kimianya untuk menembusi kulit dan kekal di tisu payudara. Satu kajian yang lain pula telah menemui paras paraben yang lebih tinggi,
n-propylparaben
, di bahagian
axilla quadrant
payudara (kawasan yang paling dekat dengan ketiak). Ini adalah kawasan di mana kadar tumor payudara tertinggi didapati, walaupun kepekatan paraben dalam sampel tisu tidak berkaitan dengan lokasi tumor payudara pada wanita.

Paraben juga boleh didapati dalam alat solekan, sabun pencuci badan, deodoran, syampu dan pembersih muka. Anda juga boleh menemui paraben dalam produk makanan dan farmaseutikal. Anda boleh mengenal pasti kandungan paraben dengan melihat kandungan seperti
ethylparaben
,
butylparaben
,
methylparaben
,
propylparaben
,
isobutylparaben
,
isopropylparaben
, dan kandungan lain yang berakhir dengan perkataan paraben.

Wangian

Apakah sebenarnya yang dimaksudkan dengan wangian dalam produk kecantikan? Terma ini diwujudkan untuk melindungi formula rahsia setiap syarikat pengeluar. Wangian ini ditakrifkan oleh FDA sebagai gabungan bahan kimia yang memberi setiap minyak wangi atau cologne (termasuk yang digunakan dalam produk lain) bau yang berbeza. Bahan-bahan wangian mungkin berasal daripada petroleum atau bahan mentah semulajadi. Syarikat-syarikat yang mengeluarkan minyak wangi atau cologne membeli campuran haruman dari syarikat wangian (syarikat-syarikat yang khusus dalam pengeluaran pewangi) untuk mengembangkan campuran tersendiri mereka. Menurut
Environmental Working Group (EWG) Skin Deep Database
, campuran wangian telah dikaitkan dengan alergi, dermatitis, kesukaran pernafasan dan kesan yang berpotensi berlaku pada sistem pembiakan. Ia boleh didapati dalam banyak produk seperti minyak wangi, cologne, perapi, syampu, pencuci badan dan pelembap. Persatuan Wangian Antarabangsa (IFRA) telah menyenaraikan sebanyak 3,059 bahan yang dilaporkan digunakan dalam sebatian wangian. Daripada 3,059 bahan ini, terdapat bahan yang mempunyai bukti yang menghubungkannya dengan kesan kesihatan termasuklah kanser, ketoksikan pembiakan, alergi dan sensitiviti.

Kajian yang dijalankan pada tahun 2016 telah menilai kesan kesihatan yang dilaporkan diri sendiri (
self-reported
) daripada wangian. Kajian sampel rawak penduduk AS ini mendapati bahawa sebanyak 99.1% peserta didedahkan kepada produk dengan wangian sekurang-kurangnya sekali seminggu daripada penggunaan mereka sendiri, penggunaan oleh individu lain, atau kedua-duanya. Peserta juga melaporkan beberapa kesan kesihatan yang dialami apabila terdedah kepada wangian, termasuklah daripada masalah ringan seperti migrain, asma hinggalah masalah yang berat seperti masalah gastrointestinal dan masalah
kardiovaskular
. Penemuan juga menunjukkan bahawa terdapat peratusan yang tinggi bagi peserta yang tidak mengetahui kandungan bahan kimia yang terkandung dalam wangian dan tidak akan terus menggunakan produk dengan wangian jika mereka mengetahui mengenainya lebih awal. Bahan wangian ini pada kebiasaannya ditulis sebagai wangian, pewangi, parfum, campuran minyak pati dan aroma pada produk kecantikan.

Phthalate

Ia adalah sekumpulan bahan kimia yang digunakan dalam beratus-ratus produk untuk meningkatkan kelenturan dan kelembutan plastik. Bahan ini telah diharamkan di Kesatuan Eropah tetapi masih wujud dalam produk kecantikan Amerika Syarikat. Phthalate utama dalam kosmetik dan produk penjagaan diri adalah
dibutyl phthalate
 dalam pengilat kuku,
diethyl phthalate
 dalam minyak wangi dan losyen, dan dimethyl phthalate dalam semburan rambut. Ia dikenali sebagai pengganggu endokrin dan dikaitkan dengan peningkatan risiko kanser payudara, perkembangan payudara awal pada kanak-kanak perempuan, dan kecacatan reproduktif kelahiran pada lelaki dan perempuan.

Suruhanjaya Eropah telah menentukan bahawa terdapat bukti yang mencukupi bahawa DBP dan DEHP membawa kepada gangguan endokrin dalam organisma hidup. Selain itu, Pertukaran Gangguan Endokrin (TEDX) telah memasukkan DEP, DEHP, dan DBP sebagai pengganggu endokrin. Dua dekad penyelidikan telah mencadangkan bahawa phthalate mengganggu hormon, yang boleh menyebabkan kecederaan semasa tempoh kritikal tumbesaran. Pendedahan wanita hamil kepada phthalate DBP dan DEHP telah dikaitkan dengan jarak yang lebih pendek antara anus dan alat kelamin pada bayi lelaki mereka, yang menunjukkan feminisasi telah berlaku semasa perkembangan alat kelamin pranatal. Jarak anogenital yang lebih pendek adalah ciri seks wanita dalam kedua-dua manusia dan haiwan. Penyelidikan lain terhadap manusia telah menunjukkan bahawa paras hormon telah diubah dalam kalangan kanak-kanak lelaki yang terdedah kepada DEP dan DEHP dalam susu ibu.

Walau bagaimanapun, bahan ini tidak didedahkan pada setiap produk kerana ia ditambah kepada wangian (formula rahsia wangian setiap syarikat pengeluar tidak didedahkan pada senarai kandungan produk). Ia boleh didapati dalam kandungan deodoran, minyak wangi / cologne, semburan rambut dan pelembap. Anda boleh kenal pasti bahan ini dengan melihat kepada perkataan seperti phthalate, DEP, DBP, DEHP dan wangian.

Triclosan

Triclosan adalah kimia antimikrob yang digunakan secara meluas yang merupakan pengganggu endokrin yang dikenali, terutamanya tiroid dan hormon pembiakan, selain perengsa kulit. Ia pada mulanya dibangunkan sebagai skrub pembedahan untuk profesional perubatan, tetapi kemudiannya ia telah ditambah kepada pelbagai produk pengguna untuk membunuh bakteria dan kulat selain mencegah bau yang tidak diingini. Pada tahun 2005, FDA mendapati bahawa tidak terdapat bukti yang mencukupi yang mendakwa bahawa membasuh dengan sabun antibakteria yang mengandungi triclosan memberikan manfaat yang lebih berbanding daripada membasuh dengan menggunakan sabun dan air biasa. Terdapat bukti bahawa triclosan adalah pengganggu endokrin dan memberi kesan kepada fungsi tiroid dan homeostasis tiroid. Satu kajian yang dijalankan pada tahun 2009 mendapati bahawa triclosan menurunkan kepekatan hormon tiroid, dan satu kajian lain menunjukkan bahawa triclosan meningkatkan ekspresi androgen dan gen yang sensitif kepada estrogen.

Beberapa kajian melaporkan triclocarban sebagai sejenis sebatian pengganggu endokrin yang unik yang meningkatkan aktiviti endokrin apabila digabungkan dengan hormon yang bertindak secara semula jadi dalam tubuh manusia. Penyelidikan telah menunjukkan bahawa triclocarban meningkatkan kekuatan estradiol dan testosteron, walaupun ia tidak mempunyai kesan langsung ke atas aktiviti endokrin sendiri. Sel kanser payudara yang sensitif terhadap hormon yang dirawat dengan triclocarban menunjukkan peningkatan proliferasi sel (pertumbuhan dan penggandaan sel) selain peningkatan tindak balas hormon. Kajian yang dilakukan pada sel-sel mamalia mencadangkan bahawa triclocarban jga boleh mengganggu aktiviti tiroid dan ia juga menunjukkan aktiviti estrogen yang lemah dalam ikan. Triclosan boleh didapati dalam ubat gigi, sabun antibakteria dan deodoran dan anda boleh kenal pasti bahan ini dengan perkataan triclosan (TSC) dan triclocarban (TCC).

Formaldehyde

Formaldehyde dan pengawet yang melepaskan formaldehyde/formaldehyde-releasing preservatives (FRP) digunakan dalam banyak produk kosmetik untuk membantu mencegah pertumbuhan bakteria. Ia ditulis diatas produk kecantikan dengan nama seperti
formaldehyde
,
quaternium-15
,
DMDM hydantoin
,
imidazolidinyl urea
,
diazolidinyl urea
,
polyoxymethylene urea
,
sodium hydroxymethylglycinate
,
2-bromo-2-nitropropane-1
,
3-diol (bromopol)
 dan
glyoxal
. Bahan kimia ini dianggap sebagai karsinogen manusia oleh Agensi Antarabangsa Penyelidikan Karsinogen (IARC) dan telah dikaitkan dengan kanser berkaitan pekerjaan: nasal dan nasofaring. Ia diketahui menyebabkan reaksi kulit alergi dan ia juga boleh memudaratkan sistem imun. Ia boleh didapati dalam kandungan pengilat kuku, sabun pencuci badan, perapi, syampu, pembersih, pembayang mata dan rawatan pengilatan kuku.

Kajian pada tahun 2009 mengenai pendedahan pekerjaan dan formaldehyde menunjukkan hubungan antara formaldehyde dan leukemia. Kajian pada tahun 2014 pula mendapati bahawa formaldehyde memulakan dan menggalakkan pembentukan tumor. Apabila formaldehyde hadir dalam produk penjagaan diri, individu boleh didedahkan dengan menghidu formaldehyde yang dilepaskan secara gas daripada produk tersebut, atau dengan menelannya atau menyerapnya melalui kulit. Kebanyakan kajian mengenai potensi kanser oleh formaldehyde menumpukan kepada risiko daripada menghidunya. Risiko kanser daripada menelan formaldehyde atau menyerapnya melalui kulit pula tidak begitu dikaji. Kajian terhadap haiwan menunjukkan bahawa, formaldehyde boleh diserap kedalam kulit apabila produk penjagaan peribadi yang mengandungi formaldehyde termasuklah FRP digunakan. Formaldehyde yang dilepaskan daripada FRP telah dikaitkan dengan kanser, tetapi terdapat sedikit bukti bahawa FRP menyebabkan kanser secara langsung. Walau bagaimanapun, campuran FRP bromopol dan amine, yang membentuk nitrosamines, didapati menembusi kulit dan menyebabkan kanser.

Penggunaan produk kecantikan perlulah bersesuaian dengan jenis kulit anda untuk mengelakkan ketidaksesuaian dan masalah kesihatan seperti keradangan. Terdapat pelbagai jenis bahan kimia lain yang berbahaya terhadap kulit selain daripada lima jenis yang dinyatakan diatas. Walau bagaimanapun, lima jenis bahan kimia berbahaya seperti diatas adalah antara yang paling terkenal dan terbukti kesan sampingan penggunaannya secara berterusan.


Bahaya Berbuka Puasa dengan Merokok

Puasa, adalah waktu anda melakukan banyak ibadah dan meninggalkan tabiat buruk anda. Ini masa yang tepat untuk mengubah hidup anda menjadi lebih baik. Tabiat buruk, seperti merokok, semasa bulan puasa mungkin sedikit demi sedikit anda boleh mengurangkannya. Anda perlu tahu bahawa merokok semasa berbuka puasa lebih berbahaya terhadap kesihatan berbanding merokok semasa tidak berpuasa. Mengapa?

Bahaya merokok semasa buka puasa

Rokok mengandungi banyak bahan kimia yang berbahaya untuk kesihatan anda. Bahan kimia utama yang terkandung dalam rokok adalah karbon monoksida, nikotin dan tar. Bahan kimia ini akan lebih berbahaya jika masuk ke dalam tubuh anda ketika keadaan perut kosong selepas berjam-jam anda puasa.

Karbon monoksida

Apabila berbuka puasa, tubuh anda memerlukan nutrisi dan cecair untuk mengganti tenaga yang hilang sepanjang puasa. Jika anda terus merokok ketika berbuka puasa dalam keadaan perut kosong, risiko anda untuk mengalami mual, muntah,
keletihan, dan pening
akan meningkat.

Kandungan karbon monoksida dalam asap rokok boleh masuk ke dalam aliran darah dan menurunkan kadar oksigen dalam darah. Ini menyebabkan sel-sel dalam tubuh anda kekurangan oksigen, sehingga anda merasa letih dan pening. Gas ini juga boleh menurunkan fungsi otot dan jantung.

Karbon monoksida dalam darah juga dapat meningkatkan kadar kolesterol jahat dalam darah. Lama-kelamaan, ini boleh menyebabkan pengumpulan plak di pembuluh darah arteri anda serta membuatkan pembuluh darah arteri mengeras, kaku, dan kurang elastik. Ini kemudiannya mengakibatkan pembuluh darah menyempit dan akhirnya cenderung kepada penyakit jantung
dan strok.

Nikotin

Merokok dalam keadaan perut kosong juga boleh meningkatkan risiko anda mendapat kanser paru-paru. Nikotin yang diserap tubuh dalam keadaan perut kosong lebih besar berbanding dalam keadaan perut sudah terisi. Seterusnya, semakin besar risiko terkena kanser paru-paru.

Nikotin dalam rokok juga boleh menimbulkan banyak kesan buruk bagi kesihatan, seperti peningkatan tekanan darah, degupan jantung, dan aliran darah ke jantung, serta menyebabkan penyempitan dan pengerasan pembuluh darah. Semua ini kemudiannya boleh meningkatkan risiko serangan jantung.Nikotin juga merupakan zat adiktif yang membuatkan pergantungan anda dengan merokok. Zat ini boleh tinggal dalam tubuh anda selama 6-8 jam bergantung kekerapan anda merokok.

Puasa boleh menjadi masa latihan untuk berhenti merokok

Puasa adalah masa di mana anda harus menahan segala nafsu, seperti nafsu makan dan minum, termasuk nafsu untuk merokok. Seterusnya, puasa boleh menjadi waktu yang tepat bagi anda untuk melatih diri mengurangkan jumlah pengambilan rokok sehari. Tidak merokok selama puasa lebih kurang 13 jam sehari mungkin adalah suatu kejayaan bagi perokok.

Masa merokok anda ketika puasa sudah pasti berkurang. Sebelum ini anda boleh merokok pada bila-bila saja, namun sepanjang bulan puasa anda hanya boleh merokok semasa berbuka puasa hingga sahur. Pada masa yang terhad ini, kurangkan jumlah rokok yang anda “bakar” sedikit demi sedikit, sehingga anda akan terbiasa merokok dengan jumlah yang lebih sedikit. Masa merokok yang lebih terhad semasa bulan puasa mungkin dapat membantu anda mengurangkan tabiat merokok.

Mulakan dengan mengurangkan satu batang rokok sehari, lakukannya sehingga anda terbiasa dan kemudiannya cuba untuk mengurangkan satu batang rokok lagi dari jumlah sebelumnya. Lakukan perkara ini secara berterusan sehingga anda mungkin tidak merokok lagi. Walaupun bulan puasa telah selesai, anda boleh meneruskan usaha anda untuk berhenti merokok. Kuncinya adalah konsisten.

Hello Health Group
 tidak menyediakan nasihat perubatan, diagnosis atau rawatan.


Alkohol: Punca Lebih 3 Juta Kematian Setiap Tahun

Dalam bahasa Arab, alkohol dikenali dengan nama ‘khamar’ yang membawa maksud sejenis minuman yang memabukkan dan mengkhayalkan. Tahukah anda bahawa minuman keras ini adalah minuman yang boleh membahayakan kesihatan fizikal dan
mental
 anda?

Sesetengah agama, seperti Islam dan sesetengah mazhab Kristian, mengharamkan pengambilan alkohol ini. Di kebanyakan negara, penjualannya diharamkan oleh kerajaan kerana ia amat berbahaya terutamanya kepada kanak-kanak.

Selain merosakkan kesihatan fizikal dan mental, alkohol juga malangnya boleh menyebabkan kematian. Sila ikuti artikel ini untuk mengetahui mengenainya dengan lebih lanjut.

Apa itu alkohol?

Alkohol sinonim dengan minuman keras atau arak selalunya diminum ketika bersosial atau digunakan untuk meningkatkan ‘
mood
’. Sama seperti perbuatan merokok, minum alkohol juga boleh mengakibatkan ketagihan jika selalu diminum.

Ia menjadi minuman yang hadir ketika pesta atau perayaan tertentu dalam masyarakat terutama di negara-negara barat atau negara yang membenarkan penggunaan minuman keras. Bukan itu sahaja, ia juga minuman yang sering diminum untuk memberikan rasa hangat dalam tubuh serta menghilangkan stress atau kepenatan kerana ia adalah minuman yang akan membuatkan anda ‘rileks’ sebentar daripada dunia nyata.

Untuk lebih mengenali minuman keras yang berbahaya ini, ketahui jenis-jenisnya.

Jenis-jenis alkohol

Bagi yang tidak pernah mengenalinya langsung seumur hidup anda, pasti anda akan menamakan minuman yang memabukkan dan mengkhayalkan ini sebagai arak. Sebenarnya, minuman keras sebenarnya mempunyai beberapa jenis. Berikut merupakan jenis-jenisnya:

Alcocops

Alcocops adalah sejenis minuman keras yang diperbuat daripada campuran air, alkohol dengan minuman ringan seperti jus
buah
-buahan. Kebanyakan individu tidak menganggapnya sebagai minuman keras murni kerana ia hanya mengandungi kira-kira 4 hingga 5 peratus kandungan alkohol di dalamnya.

Bir

Bir adalah sejenis minuman keras yang diperbuat daripada 4 bahan yang utama iaitu
barli
, hop,
yis
 dan air. Gula yang diekstrak daripada barli akan ditukarkan menjadi alkohol oleh yis. Pelbagai lagi bijirin lain seperti
jagung
, beras, rye dan gandum juga boleh digunakan dalam membuat bir. Kadar alkohol yang terdapat di dalamnya adalah sekitar 4 hingga 6 peratus.

Brandi

Brandi adalah sejenis minuman keras yang diperbuat daripada apa-apa sahaja jenis buah untuk mencapai tahap keasidannya. Akan tetapi, ia secara tradisionalnya diperbuat daripada
anggur
. Ia mengandungi 35 hingga 60 peratus alkohol. Sama seperti wiski, brandi ini juga ditapaikan di dalam tong kayu atau melalui pewarnaan karamel.

Cider

Cider adalah sejenis minuman keras yang diperbuat daripada buah
epal
 yang telah ditapaikan. Ia terlebih dahulu dihancurkan dan kemudiannya diambil jus atau sarinya untuk ditapaikan bersama ragi dan kadar alkohol yang dihasilkan juga cukup tinggi iaitu sekitar 13 peratus.

Cognac

Cognac adalah sejenis minuman keras yang diperbuat daripada anggur jenis
Ugni Blanc
. Ia mesti disuling sebanyak 2 kali di dalam bekas tembaga dan ditapaikan selama sekurang-kurang 2 tahun di dalam tong kayu.

Gin

Gin adalah sejenis minuman keras yang diperbuat daripada juniper,
ketumbar
, kulit jeruk, kayu manis, kacang badam yang dicampurkan dengan bijirin alkohol neutral. Kesemua perasa di dalam minuman ini juga adalah semula jadi.

Rum

Rum adalah sejenis minuman keras yang diperbuat daripada pelbagai produk
tebu
. Kebiasaannya, ia akan menggunakan jus tebu yang telah disuling dan ditapaikan di dalam tong kayu. Ia kebiasaannya dipasarkan di dalam botol di negara-negara Eropah dan Amerika serta mengandungi kadar alkohol sehingga 37.5 peratus.

Tequila

Tequila adalah sejenis minuman keras yang diperbuat daripada tanaman
blue agave
atau
agave tequilana
yang telah ditapaikan. Warnanya adalah bervariasi dari warna putih sehingga warna coklat dan mempunyai banyak variasi seperti
Bianco, Juven
dan
Reposado
. Kadar alkohol di dalam minuman yang telah wujud sejak abad ke-16 pula adalah sekitar 35 peratus.

Vermouth

Vermouth adalah sejenis minuman keras yang diperbuat daripada akar kayu, kulit kayu, bunga, biji benih, herba dan rempah yang dicampurkan dengan brandi. Ia terdapat dua jenis iaitu jenis manis dan jenis kering. Minuman ini adalah popular sebagai bahan di dalam
Martini
.

Vodka

Vodka adalah sejenis minuman keras yang diperbuat daripada ubi
kentang
 atau bijirin-bijirin hancur yang telah ditapai. Sesetengah jenama pula menggunakan buah-buahan atau gula sebagai bahan utama pembuatannya. Ia merupakan antara minuman arak yang paling popular selari dengan minuman koktel seperti
Bloody Mary
,
Cosmopolitan
dan
Martini
.

Wain

Wain adalah sejenis minuman keras yang diperbuat daripada pelbagai jenis anggur termasuklah
Tinta Barroca, Tinta Cão, Tinta Roriz, Touriga Francesa
dan
 Touriga Nacional
dan berasal daripada Portugal. Apa yang istimewa mengenai minuman ini adalah rasanya yang agak manis. Kadar alkohol yang terdapat dalam wain adalah sekitar 8 hingga 14 peratus.

Wiski

Wiski adalah sejenis minuman keras yang diperbuat daripada bijirin-bijirin hancur yang telah ditapai seperti barli, jagung, rye dan gandum. Rasanya yang tersendiri mampu dicapai selepas bahan-bahan ini ditapai. Proses ini akan dihentikan selepas ia dibotolkan daripada tong. Kandungan alkohol dalam minuman keras adalah cukup tinggi yakni sekitar 40 peratus.

Sebenarnya terdapat lagi beberapa jenis alkohol yang terdapat dalam dunia ini. Ia juga sebenarnya termasuklah minuman di pasaran  yang kononnya mempunyai 0 peratus alkohol dan sijil halal yang dipamerkan pada labelnya. Sebaiknya, kita sebagai individu yang beragama Islam atau yang menganut agama yang tidak membenarkan pengambilan alkohol, lebih berhati-hati dengan minuman seperti ini kerana kita tidak tahu kesahihannya.

Lebih 3 juta kematian berpunca daripada alkohol

Tahukah anda bahawa lebih 3 juta kematian di dunia adalah disebabkan oleh penyalahgunaan minuman keras ini?

Lebih 3 juta kematian berpunca daripada penggunaan alkohol pada tahun 2016 menurut laporan yang dikeluarkan oleh Pertubuhan Kesihatan Sedunia (WHO). Angka ini bersamaan 1 daripada 20 kematian dan lebih 3/4 daripada jumlah tersebut ialah lelaki. Secara keseluruhannya, penyalahgunaan minuman keras ini menyumbang kepada 5 peratus beban penyakit di peringkat global.

Laporan Status Global Mengenai Alkohol dan Kesihatan 2018 oleh WHO memberikan gambaran komprehensif tentang pengambilan minuman keras ini dan beban penyakit disebabkan olehnya di peringkat dunia. Ia turut memuatkan langkah yang dilakukan oleh pelbagai negara untuk menanganinya.

“Terlalu ramai individu, keluarga, dan masyarakat merana disebabkan kesan daripada penyalahgunaan minuman keras ini melalui keganasan, kecederaan, masalah kesihatan mental, serta penyakit seperti
kanser
 dan
strok
,” kata Ketua Pengarah WHO, Dr Tedros Adhanom. Beliau menambah lagi, “Sudah tiba masanya untuk mengambil langkah bagi mencegah ancaman serius ini demi pembangunan masyarakat yang sihat.”

Punca kematian disebabkan penyalahgunaan alkohol

Implikasi penyalahgunaan minuman keras ini dirasai oleh setiap individu, keluarga dan masyarakat melalui keganasan, kemalangan, masalah kesihatan mental dan penyakit seperti kanser dan strok. Daripada semua kematian yang dikaitkan dengan minuman keras, peratusan punca kematian adalah seperti berikut:

28 peratus akibat kecederaan, seperti kemalangan lalu lintas, mencederakan diri sediri dan keganasan rumah tangga

21 peratus disebabkan gangguan
pencernaan

19 peratus disebabkan oleh penyakit jantung dan saluran darah

Selebihnya lagi pula adalah disebabkan oleh penyakit berjangkit, kanser, gangguan mental dan keadaan kesihatan yang lain.

Meskipun terdapat perubahan baik dalam trend global pengambilan minuman keras berlebihan dan jumlah kematian yang berkaitan sejak 2010, jumlah keseluruhan penyakit dan kecederaan disebabkan pengambilan minuman keras ini masih sangat tinggi di benua Amerika dan Eropah.

Sekurang-kurangnya 237 juta lelaki dan 46 juta wanita di seluruh dunia mengalami gangguan penggunaan minuman keras ini dengan kadar tertinggi dalam kalangan lelaki dan wanita di benua Amerika (11.5% dan 5.1%) dan Eropah (14.8% dan 3.5%). Masalah ini didapati lebih biasa berlaku di negara berpendapatan tinggi.

Ia dijangka akan bertambah buruk dalam tempoh 10 tahun mendatang

Pada masa ini, dianggarkan sebanyak 2.3 bilion manusia mengambil minuman keras ini. Lebih separuh daripadanya melibatkan populasi di 3 rantau WHO – Amerika, Eropah, dan Pasifik Barat. Eropah mencatatkan angka per kapita tertinggi di dunia walaupun angka tersebut sudah menurun lebih 10% sejak 2010. Pola semasa menunjukkan angka tersebut akan meningkat dalam 10 tahun mendatang terutamanya di Asia Tenggara, Pasifik Barat, dan Amerika.

Semua negara perlu mengambil langkah wajar

“Banyak langkah yang boleh diambil oleh semua negara untuk mengurangkan kos sosial dan kesihatan yang terkait dengan penyalahgunaan alkohol. Antara langkah yang terbukti berkesan serta kos efektif adalah menaikkan cukai minuman, mengharamkan atau mengehadkan iklan dan membataskan kewujudan fizikal minuman keras itu sendiri,” kata Dr Vladimir Poznyak, Penyelaras Unit Pengurusan Penyalahgunaan Bahan WHO.

Hampir semua (95%) negara mengenakan cukai ke atas minuman keras ini tetapi hanya kurang separuh daripadanya menggunakan strategi kawalan harga yang lain seperti mengharamkan penjualan bawah harga pasaran atau potongan harga mengikut isipadu air. Majoriti negara menyekat pengiklanan produk arak di
televisyen
 dan radio tetapi tidak banyak yang melakukan hal yang sama di internet dan media sosial.

Pengambilan alkohol di Malaysia dan negara serantau

Menurut kajian pada tahun 2017, didapati bahawa pengambilan minuman keras per kapita di Malaysia dikatakan antara yang terendah di Asia, pada kadar 1.7 liter per kapita setahun, tidak jauh berbeza daripada Singapura (2.9) dan Indonesia (0.6). Pun begitu, trend dan ramalan semasa menunjukkan peningkatan dalam penggunaan alkohol per kapita global dalam tempoh 10 tahun akan datang, terutamanya dalam Kawasan Asia Tenggara dan Pasifik Barat serta Wilayah Amerika. Tanpa pendidikan dan kesedaran tentang bahaya penyalahgunaan minuman keras ini, peningkatan ini juga bakal menyaksikan peningkatan kesan penyalahgunaan yang tidak diingini.

Pendek kata, langkah yang lebih kreatif dan efektif perlu diambil bagi menyelamatkan lebih banyak nyawa serta memberikan masa depan yang lebih cerah dan sihat kepada generasi akan datang.

Bahaya alkohol terhadap wanita hamil & kandungannya

Ya, minuman keras ini sememangnya adalah minuman keras yang berbahaya buat semua individu tanpa mengira jantina, usia dan lain-lain aspek. Namun begitu, ia perlu ditekankan sedikit kepada golongan wanita hamil. Ini kerana minuman keras akan lebih mendatangkan kemudaratan kepada dirinya dan kandungannya jika mereka mengambil atau terambilnya secara tidak sengaja.

Kumpulan penyelidik antarabangsa telah mengambil salah satu langkah yang besar dalam mencari perubahan biologi pada otak yang memacu gangguan spektrum alkohol
janin
 atau
fetal alcohol spectrum disorder
 (FASD). Kajian terbaharu yang menggunakan ‘chaos theory’ untuk menganalisis isyarat otak yang diterbitkan dalam jurnal
Chaos
, telah menunjukkan satu kesan jangka panjang.

Para penyelidik mendapati bahawa kanak-kanak yang terdedah kepada minuman keras ini semasa berada di dalam
rahim
, menunjukkan sambungan otak yang diubah, yang konsisten dengan prestasi kognitif terjejas. Penemuan mereka diperoleh dengan mengukur respons dari teknik pengimejan otak yang dipanggil sebagai
 magnetoencephalography
 (MEG) dan kemudian menganalisisnya dengan alat yang dibangunkan dengan menggunakan chaos theory.

Alkohol dan FASD

FASD adalah salah satu punca utama kecacatan intelektual di seluruh dunia dan dikaitkan dengan pelbagai isu neurologi, termasuklah attention
deficit hyperactivity disorder
 atau ADHD. Walaupun teori yang berlaku mengaitkan penggunaan minuman keras ini oleh ibu mengandung dengan masalah kognitif untuk kanak-kanak, persoalannya adalah mengenai sejauh mana kesan ini kekal. Walaupun terdapat perkaitan yang diketahui, para penyelidik tidak pasti mengenai mekanisma tepat yang dikesankan oleh alkohol dalam mengubah otak yang sedang berkembang.

Usaha kumpulan penyelidikan ini menunjukkan mereka sebagai salah satu daripada penyelidik kali pertama yang dapat mengukur kesan pendedahan minuman keras ini pada otak yang sedang berkembang.

Menurut Julia Stephen yang merupakan penulis kajian tersebut, kertas kajian ini memberikan hasil integratif yang penting untuk bidang FASD. Menurut beliau lagi, hasil kajian ini kemudiannya dapat menunjukkan bahawa pengukuran deria yang mudah dapat memberikan sensitiviti untuk defisit otak yang mempengaruhi domain kognitif yang lebih luas.

Percubaan sebelumnya untuk mengkaji litar otak dalam individu yang terjejas, telah terhalang oleh kesukaran untuk membuat kesimpulan dari data MEG yang rumit.

Untuk mengatasi masalah ini, ahli pasukan membangunkan teknik komputer yang canggih yang dikenali sebagai
Cortical Start Spatio-Temporal multidipole analysis
 yang dapat mengenal pasti bahagian-bahagian otak yang aktif ketika subjek penyelidikan berada di mesin MEG.

Kaedah kajian kesan alkohol terhadap otak kanak-kanak

Selepas data dari 19 orang pesakit FASD dan 21 subjek tanpa FASD dikumpulkan, pendekatan pengiraan mendedahkan beberapa kawasan otak yang menunjukkan sambungan terjejas dalam kalangan kumpulan pesakit yang mempunyai FASD.

Subjek yang terdedah kepada alkohol semasa berada dalam rahim lebih cenderung untuk mempunyai masalah dengan sambungan melalui korpus callosum mereka; iaitu kumpulan tisu otak yang menghubungkan bahagian kiri dan kanan otak. Defisit di kawasan ini telah dilaporkan dalam kalangan individu-individu yang mengalami schizophrenia, multiple sclerosis,
autisme
, kemurungan dan keabnormalan dalam sensasi.

Salah seorang penulis kajian, Lin Gao, menyatakan, kajian ini menunjukkan bukti utama bahawa kanak-kanak yang terdedah kepada alkohol pranatal berisiko menderita kebolehan kognitif yang terjejas dan faktor sekunder yang lain. Kajian mereka menunjukkan bahawa tidak terdapat jumlah yang selamat atau tahap selamat semasa
kehamilan
 untuk penggunaan minuman keras ini.

Penulis-penulis kajian berharap kajian mereka memberi inspirasi kepada kumpulan lain untuk melakukan penyelidikan kerjasama yang sama berkenaan penyakit seperti FASD yang mendapat manfaat secara bersama daripada bidang perubatan dan komputasi.

Konklusi

Konklusinya, minuman keras ini sememangnya minuman yang membinasakan. Selain memberikan kesan kepada fizikal dan mental manusia, ia juga boleh mendatangkan maut. Lihat sahaja statistiknya, seramai lebih 3 juta kematian adalah disebabkan oleh penyalahgunaan alkohol. Jadi, adakah anda masih mahu meneruskan tabiat minum minuman yang membinasakan ini semata-mata hanya ingin menjalani kehidupan yang kononnya kelihatan moden?

Pihak Hello Doktor amat berharap artikel ini sedikit sebanyak dapat membantu anda memahami lebih dalam mengenai minuman keras ini dan pelbagai kemudaratan yang dibawa bersamanya. Sekiranya anda mempunyai masalah untuk menghentikan ketagihan anda terhadap minuman keras ini, dapatkan bantuan kaunseling dan perubatan berdekatan dengan anda. Selain itu, pastikan diri anda sentiasa dikelilingi oleh individu yang sentiasa memberi sokongan dan galakan untuk anda menghentikan pengambilan alkohol.

Kira kandungan alkohol dalam darah anda di sini.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Buncit Arak: Bagaimana Alkohol Membawa Kepada Perut Buncit

Jangan Ambil Alkohol Ketika Sedang Hamil!

Mengatasi Keinginan Terhadap Alkohol


Gangguan Obsesif-Kompulsif

Definisi

Apa itu Gangguan Obsesif-Kompulsif?

Gangguan obsesif-kompulsif (OCD) adalah gangguan psikiatri yang mempengaruhi pemikiran dan kelakuan penderita. Mereka dibebani pemikiran yang muncul secara terus-menerus yang akhirnya membuatkan mereka melakukan sesuatu berulang-ulang kali sebagai respon terhadap kegelisahannya. Sebagai contoh, memeriksa berulang kali sama ada mereka telah mengunci pintu atau belum. Mereka yang mengalami OCD boleh cuba untuk menghilangkan pemikiran tersebut, namun hal ini hanya akan menjadikan mereka tertekan dan cemas. Akhirnya, mereka terpaksa mengambil tindakan untuk melegakan tekanan yang dialami.

Apakah kebarangkalian Gangguan Obsesif-Kompulsif?

Gangguan obsesif-kompulsif selalunya muncul di bawah usia 20 tahun, terutamanya pada mereka yang pernah mengalami pelbagai tekanan dalam kehidupan. Simptom-simptom ini kadang-kadang boleh dikawal namun tidak dapat dihilangkan sepenuhnya. Sila rujuk doktor anda untuk mendapatkan maklumat lanjut.

Simptom-simptom

Apakah simptom-simptom Gangguan Obsesif-Kompulsif?

Tanda-tanda dan simptom-simptom penderita OCD biasanya merakam perilaku obsesif dan kompulsif yang bukan disebabkan penggunaan ubat atau kondisi lain. Ia menyebabkan stres dan menjejaskan kehidupan seharian si penderita. Terdapat banyak jenis kelakuan obsesif dan kompulsif, seperti:

Pemikiran yang keterlaluan:

Mengalami pemikiran yang tidak diingini seperti imej-imej ganas.

Merasa bertanggungjawab terhadap perkara-perkara yang salah dan sesuatu yang buruk akan berlaku.

Kebimbangan keterlaluan terhadap kebersihan diri, kotoran dan bakteria.

Kerisauan secara berlebihan terhadap pencemaran dan kemungkinan jatuh sakit.

Tingkah laku yang kompulsif:

Bangun beberapa kali pada waktu malam untuk memastikan alat peranti telah dimatikan, pintu dikunci dan tingkap ditutup.

Susun pakaian, kasut atau pinggan dalam urutan yang sama atau arah tertentu, sebagai respon terhadap rasa resah.

Basuh tangan berulang-ulang kali kerana takut terhadap jangkitan (walaupun ini tidak mungkin berlaku).

Mereka yang mengalami OCD selalunya tiada niat untuk berkelakuan sedemikian, namun ia adalah sesuatu yang sukar untuk dikawal. Tingkah laku kompulsif biasanya terjadi pada waktu siang dimana si penderita pada kebanyakan masa berasa terganggu sehingga membuatnya sukar untuk melakukan kerja yang lebih berguna.

Mungkin terdapat beberapa tanda atau simptom yang tidak disenaraikan di atas. Jika anda mempunyai sebarang kebimbangan tentang simptom-simptom tersebut, sila berjumpa dengan doktor anda.

Bila saya harus berjumpa doktor?

Anda perlu berjumpa doktor jika:

Gangguan obsesif yang keterlaluan sehingga mempengaruhi kualiti hidup anda.

Merasai simptom-simptom fizikal seperti sakit dada atau palpitasi, atau jika anda mempunyai pemikiran untuk bunuh diri atau melakukan pembunuhan.

Punca

Apakah Punca Gangguan Obsesif-Kompulsif?

Pada masa ini para saintis masih belum mengetahui punca yang menyebabkan obsesif-kompulsif. Beberapa faktor boleh menyumbang kepada penyakit ini termasuk:

Kecederaan kepala;

Jangkitan;

Mempunyai keabnormalan fungsi di kawasan-kawasan tertentu otak;

Faktor-faktor Risiko

Apakah yang meningkatkan risiko saya kepada Gangguan Obsesif-Kompulsif?

Faktor-faktor yang meningkatkan risiko gangguan kompulsif-obsesif termasuk:

Sejarah keluarga: ibu bapa atau ahli keluarga yang mengalami gangguan obsesif-kompulsif boleh meningkatkan risiko anda.

Mengalami peristiwa-peristiwa yang membuatkan anda berasa tertekan atau kecenderungan anda untuk bertindak balas dengan agresif terhadap tekanan dapat meningkatkan risiko gangguan obsesif-kompulsif.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Gangguan Obsesif-Kompulsif didiagnosis?

Doktor sering mendiagnosis OCD berdasarkan simptom-simptom yang anda gambarkan. Doktor anda juga akan menjalankan pemeriksaan kinikal untuk menyisihkan sebab-sebab lain dari simptom-simptom anda. Juga, doktor juga mungkin menjalankan penilaian psikologi. Dalam kaedah penilaian psikologi, doktor boleh menyemak status pesakit mental dengan memerhati penampilan, sikap dan bertanya tentang fikiran, mood, paranoia, halusinasi, ketagihan penyalahgunaan bahan dan keupayaan untuk keganasan atau bunuh diri.

Bagaimana pesakit Gangguan Obsesif-Kompulsif dirawat?

Gangguan obsesif-kompulsif boleh dirawat menggunakan terapi kombinasi dan terapi perilaku kognitif.

Ubat: Doktor boleh menetapkan ubat-ubatan untuk membantu mengawal obsesi mental dan tingkah laku kompulsif. Biasanya, anti-depresan akan digunakan terlebih dahulu dan mungkin termasuk:

Clomipramine (Anafranil);

Fluvoxamine (Luvox CR);

Fluoxetine (Prozac);

Paroxetine (Paxil, Pexeva);

Sertraline (Zoloft).

Terapi perilaku kognitif: Jika anda sering mempunyai pemikiran negatif, ini boleh menyebabkan anda mengalami gangguan mental dalam jangka masa panjang. Terapi kognitif dapat membantu anda untuk mengenal pasti tabiat-tabiat yang dilakukan separa sedar yang menyebabkan pemikiran itu berlaku. Selanjutnya, terapi tingkah laku dan panduan latihan akan membantu anda untuk mengenal pasti tabiat lain bagi mengelakkan pemikiran negatif. Apabila cara pemikiran anda berubah, itu bermakna simptom-simptom telah berjaya diatasi.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Gangguan Obsesif-Kompulsif?

Gaya hidup dan kaedah pengubatan sampingan berikut mungkin membantu anda mengatasi gangguan obsesif-kompulsif:

Beritahu doktor anda jika simptom-simptom ini berterusan atau semakin teruk selepas rawatan untuk beberapa waktu.

Beritahu doktor anda jika anda mempunyai simptom-simptom baru atau anda tidak merasa sihat ketika mengambil ubat.

Lakukan senaman secara sederhana.

Ambil ubat anda seperti yang diarahkan oleh doktor anda walaupun anda sudah berasa lebih baik. Menghentikan pengambilan ubat-ubatan boleh menyebabkan simptom-simptom gangguan obsesif-kompulsif kembali.

Hubungi doktor anda sebelum mengambil sesuatu ubat atau makanan berfungsi (makanan  yang mempunyai nutrien khusus yang ditambahkan kepadanya seperti vitamin dan mineral, untuk tujuan tertentu).

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Menopaus Bukan Hanya Dialami Wanita, Lelaki Turut BERISIKO! Ini Simptomnya...

wJangan terkejut ya, seperti wanita, kaum lelaki juga akan berdepan masalah menopause! Jom kita ketahui dengan lebih lanjut mengenai keadaan ini.

Untuk mendapatkan lebih banyak info tentang Kesihatan Lelaki, sila dapatkannya
di sini.

Masalah menopause turut melanda lelaki

Sesetengah kaum lelaki mengalami simptom ‘menopaus lelaki’ seperti kemurungan, kehilangan na
fsu se
ks, mati pucuk dan simptom fizikal serta emosi yang lain apabila mereka mencapai usia 40-an hingga awal 50-an.

Simptom lain yang biasa berlaku pada lelaki dalam usia ini ialah:

Perubahan mood dan cepat marah

Kehilangan jisim otot dan kurang kemampuan untuk bersenam

Pengagihan semula lemak, seperti
perut boroi
 atau buah dada lelaki (gynaecomastia)

Kurang keghairahan atau tenaga

Kesukaran tidur (insomnia) atau cepat penat

Sukar menumpukan perhatian dan cepat terlupa

Simptom-simptom ini dapat mengganggu kehidupan seharian dan kualiti hidup, jadi penting untuk mencari sebab dan mengenalpasti apa yang boleh dilakukan untuk menyelesaikannya.

Mitos masalah menopause kaum lelaki

Testosteron adalah hormon yang dihasilkan dalam testis lelaki. Ia lebih daripada sekadar memacu nafsu seks anda.

Ia juga menimbulkan perubahan semasa akil baligh, memberikan tenaga mental dan fizikal anda, mengekalkan jisim otot anda, mengawal tindak balas kecemasan anda, dan pelbagai fungsi lain.

Disebabkan testosteron diperlukan untuk pelbagai fungsi yang disebutkan, ramai yang menyangka simptom yang berlaku dengan penuaan adalah disebabkan
penurunan testosteron
.

Istilah masalah menopaus kaum lelaki digunakan secara berlebihan untuk merujuk kepada kumpulan simptom yang dialami lelaki yang berusia.

Istilah ini mengelirukan kerana ia menunjukkan simptom-simptom tersebut adalah hasil penurunan kadar testosteron secara mendadak pada usia tua, seperti yang berlaku dalam menopaus wanita.

Ini tidak benar.

Walaupun paras testosteron menurun dalam lelaki berusia, penurunan tersebut stabil iaitu kurang daripada 2% setahun sekitar usia 30-40 dan ini tidak mungkin menyebabkan masalah yang ketara.

Sebaliknya, simptom-simptom yang berlaku kebiasaannya berpunca daripada faktor gaya hidup atau masalah psikologi.

Krisis pertengahan umur juga mungkin memainkan peranan.

Tekanan, kemurungan, kebimbangan, diet tidak sihat dan merokok merupakan antara faktor yang boleh menyebabkan simptom tersebut.

Andropaus lelaki

Pun begitu, tidak dinafikan, terdapat lelaki yang mengalami masalah menopause atau dalam istilah yang sebenarnya, andropaus.

Berbeza daripada menopaus wanita, tidak semua lelaki mengalaminya dan ia mungkin berkait rapat dengan masalah hipogonadisme.

Andropaus melibatkan penurunan pengeluaran testosteron pada lelaki berusia 50 tahun ke atas dan menyebabkan masalah fizikal, seksual dan psikologi.

Ia biasanya bertambah teruk dengan penuaan. Ini termasuklah:

Rendah tenaga

Kemurungan atau kesedihan

Motivasi menurun

Keyakinan diri menurun

Kesukaran menumpukan perhatian

Insomnia atau
kesukaran tidur

Lemak badan meningkat

Pengurangan jisim otot dan rasa lemah fizikal

Ginekomastia atau perkembangan payudara

Kepadatan tulang menurun

Mati pucuk

Libido menurun

Kemandulan

Apa itu hipogonadisme

Apabila
masalah gaya hidup
 atau psikologi telah ditangani dan simptom masih berlaku, keberangkalian hipogonadisme perlu diambil kira.

Hipogonadisme berlaku apabila testis menghasilkan sedikit atau tidak menghasilkan hormon.

Hipogonadisme kadangkala berlaku sejak lahir yang boleh menyebabkan simptom seperti akil baligh lewat dan testis kecil.

Hipogonadisme juga kadangkala berlaku pada usia dewasa, terutamanya pada kaum lelaki yang obes atau
mempunyai diabetes jenis 2
.

Ini dikenali sebagai hipogonadisme lewat dan ia boleh menyebabkan simptom masalah menopause lelaki yang disebutkan di atas.

Walau bagaimanapun, ini adalah keadaan perubatan yang jarang berlaku dan bukanlah sebahagian daripada proses penuaan biasa.

Diagnosis hipogonadisme lewat biasanya boleh dibuat berdasarkan simptom dan keputusan ujian darah yang digunakan untuk mengukur tahap testosteron anda.

Baca juga:

Diagnosis dan rawatan

Jenis rawatan yang paling biasa untuk masalah menopause kaum lelaki adalah membuat pilihan gaya hidup sihat.

Contohnya, doktor anda mungkin menasihati anda untuk:

Makan makanan yang sihat

Be
rsenam secara te
ratur

Dapatkan tidur yang mencukupi

Mengurangkan tekanan anda

Doktor anda boleh mengambil sampel darah anda untuk menguji tahap testosteron anda.

Jika anda benar-benar mengalami kekurangan testosteron, anda mungkin disarankan untuk mengambil pengganti hormon. Walau bagaimanapun, ia sangat kontroversi.

Seperti steroid yang meningkatkan prestasi, testosteron sintetik boleh menyebabkan kesan sampingan.

Sebagai contoh, jika anda
mempunyai ka
nser prost
at
, ia boleh menyebabkan sel kanser anda berkembang.

Sekiranya doktor anda mencadangkan terapi penggantian hormon, timbangkan aspek positif dan negatif sebelum membuat keputusan.


Hendak Tahu Autisme Atau Tidak, Tengok Pada Raut Wajah, Betul Ke?

Autism spectrum disorder
 (ASD) atau penyakit autisme merupakan sejenis gangguan perkembangan yang boleh mendatangkan cabaran dari segi sosial, komunikasi dan tingkah laku dalam kalangan penghidapnya.

Pesakit yang menghidap ASD
 sukar untuk dibezakan dari segi fizikal kerana mereka mungkin mempunyai ciri fizikal yang sama seperti orang lain.

Walau bagaimanapun, mereka mungkin berkomunikasi, berinteraksi dan mempunyai tingkah laku yang berbeza berbanding orang lain.

Individu yang menghidap ASD boleh mengalami masalah pembelajaran yang berbeza-beza – sama ada ringan, sederhana ataupun teruk.

Ada individu yang mempunyai ASD yang serius sehingga perlu dibantu dalam kehidupan seharian. Ada juga antara mereka yang hanya perlukan bantuan yang sedikit dan mampu berdikari seperti individu normal.

Individu yang didiagnosis dengan ASD mungkin mengalami
gangguan autisme
 (
autistic disorder
), PDD-NOS (
pervasive developmental disorder not otherwise specified
) dan
sindrom Asperger
.

Kesemua kondisi berikut kini dikategorikan di bawah ASD.

Bagaimana hendak kenal pasti individu yang menghidap penyakit autisme?

Individu yang menghidap ASD selalunya mengalami masalah dari segi interaksi sosial, emosional dan sukar untuk berkomunikasi dengan orang lain.

Selain itu, mereka juga sering melakukan
perkara yang sama berkali-kali
 dan tidak suka jika aktiviti harian mereka berubah.

Ramai pesakit yang menghidap ASD mempunyai cara yang berbeza untuk belajar, memberi perhatian dan memberi reaksi terhadap sesuatu perkara.

Untuk pengetahuan anda, tanda-tanda ASD selalunya boleh dikenal pasti sejak kecil dan akan kekal sepanjang hayat.

Menurut CDC, kanak-kanak atau orang dewasa yang mempunyai penyakit autisme atau ASD selalunya
mempunyai gejala
 seperti berikut:

Tidak akan menuding jari ke arah objek yang mereka suka untuk menunjukkan minat. (Contohnya, ramai kanak-kanak akan menuding jari ke arah kapal terbang yang melintas di atas kepala).

Tidak akan memandang objek yang ditunjuk oleh orang lain.

Tidak mempunyai minat terhadap orang lain.

Tidak akan melakukan sebarang
eye-contact
 dengan orang lain.

Selalunya ingin berseorangan.

Tidak faham jika orang lain meluahkan perasaan mereka. Mereka juga tidak tahu bagaimana untuk bercakap tentang perasaan mereka.

Tidak suka dipeluk atau dipegang atau hanya boleh dipegang jika mereka mahukannya.

Tidak sedar jika orang bercakap kepada mereka, tapi mudah menunjukkan respons terhadap bunyi.

Sangat tertarik kepada orang ramai, namun tidak tahu cara yang betul untuk bercakap atau bermain dengan mereka.

Tidak akan main permainan yang melibatkan lakonan. Contohnya, mereka tidak berminat dengan permainan yang memerlukan mereka untuk berlakon.

Suka lakukan perkara yang sama berkali-kali.

Sukar untuk menyesuaikan diri apabila rutin berubah.

Mempunyai reaksi luar biasa terhadap sesuatu bunyi, bau, atau rasa.

Hilang skil yang mereka pernah ada. Contohnya, mereka akan berhenti menggunakan sesuatu perkataan secara tiba-tiba walaupun mereka selalu gunakannya sebelum ini.

Perbezaan dari segi ciri wajah untuk diagnosis penyakit autisme

Pada tahun 2011, para saintis telah melakukan kajian untuk menentukan sama ada rupa paras dan ciri-ciri tertentu pada wajah seseorang boleh digunakan sebagai satu cara untuk mendiagnosis autisme.

Menurut kajian yang dimuatkan di dalam
Journal of Autism and Developmental Disorders
, wajah yang tidak simetri, dahi yang luas dan rambut yang tumbuh pada arah yang berbeza boleh digunakan untuk membantu doktor mendiagnosis autisme.

Dalam kajian ini, mereka telah membandingkan ciri fizikal 224 orang kanak-kanak autisme dengan 224 kanak-kanak sihat yang mempunyai umur dan jantina yang sama.

Mereka menemui 48 ciri – antaranya ialah wajah yang tiada ekspresi dan bibir atas yang lebih nipis. Ciri ini didapati lebih banyak berlaku dalam kalangan kanak-kanak yang mempunyai autisme.

Malah, faktor ini berjaya mengklasifikasikan kanak-kanak dengan autisme dengan ketepatan sebanyak 96%!

Kira perbezaan wajah dengan tepat menggunakan 3DMD

Sebuah lagi kajian yang diterbitkan dalam
Molecular Autism
 pada tahun 2011 juga menggariskan penemuan yang hampir sama.

Mereka mendapati, kanak-kanak lelaki yang mempunyai autisme mempunyai ciri fizikal seperti wajah, mulut dan hidung yang lebih leper.

Mereka juga mempunyai
philtrum
 (kawasan antara hidung dan bibir atas) yang lebih kecil berbanding dengan kanak-kanak normal.

Ujian ini dilakukan ke atas kanak-kanak yang berumur 8 hingga 12 tahun yang belum lagi melalui akil baligh. Mereka juga telah menggunakan sejenis alat pengimejan 3D yang dikenali sebagai 3DMD.

Menurut Judith Miles, ketua saintis kajian ini, mereka telah menggunakan 3DMD (sejenis alatan yang digunakan oleh pakar bedah plastik) dalam kajian supaya boleh mengukur dengan tepat perbezaan pada wajah penghidap autisme berbanding kanak-kanak normal.

Kesimpulan

ASD boleh berlaku kepada sesiapa sahaja tidak mengira umur, kumpulan sosio ekonomi, ataupun etnik. Namun, ASD didapati berlaku 4 kali lebih kerap dalam kalangan lelaki berbanding wanita.

Gejala autisme selalunya akan muncul ketika kanak-kanak menginjak ke usia 2 atau 3 tahun. Kadangkala, doktor mungkin akan mengenal pasti masalah ini lebih awal jika
kanak-kanak tersebut mengalami masalah perkembangan
.

Kajian mendapati bahawa kanak-kanak yang mempunyai penyakit autisme yang
mendapat rawatan serta intervensi yang bersesuaian
 boleh hidup dengan lebih baik pada masa hadapan.

Oleh sebab itu, jika anak anda mempunyai ASD, pastikan anda merawat kondisi si kecil segera.


Perkembangan Bayi Ketika Berumur 3 Tahun

Setiap pasangan ibu bapa sudah pasti sangat ternanti-nanti dan tertanya-tanya berkenaan perkembangan bayi mereka. Segala perkembangan dari saat lahir sehingga masuk usia kanak-kanak, ibu bapa semestinya sangat peka dan teruja melihat anak mereka membesar.

Apabila anak mula mencecah umur 3 tahun, pelbagai perubahan dalam perkembangan bayi akan berlaku pada si comel anda. Ingin mengetahui mengenai perkembangan bayi berumur 3 tahun dengan lebih lanjut? Sila ikuti artikel ini.

Sebelum itu, anda perlu tahu bahawa perkembangan yang ditunjukkan oleh bayi berumur 3 tahun ini mungkin adalah bayangan atau gambaran tentang dirinya pada masa akan datang. Perkembangan ini pula dipengaruhi oleh ibu bapa, kawan-kawan dan individu di sekeliling mereka. Jadi, sebagai ibu bapa anda sendiri perlu menjadi ‘role model’ yang baik untuk anak kesayangan anda.

Perkembangan bayi berumur 3 tahun

Menurut kajian yang dijalankan oleh Profesor Stella Chess dan Alexander Thomas dari
New York University School of Medicine
, terdapat 9 perkembangan bayi berumur 3 tahun, iaitu:

#1. Fokus bayi semakin bagus

Pertama sekali, anda mungkin akan perasan bahawa fokus mereka akan menjadi semakin bagus. Ia boleh dilihat melalui aktiviti-aktiviti yang mereka lakukan seharian seperti bermain, makan dan minum, menonton televisyen atau mendengar radio. Anda akan dapati bahawa mereka lebih fokus melakukan tiap-tiap perkara.

#2. Respon bayi mula berubah

Bayi anda mungkin akan berubah dari segi respon mereka. Cuba panggil atau sahut mereka dari jauh dan perhatikan responnya, anda pasti dapat melihat bahawa mereka akan lebih mudah memberikan respon kepada anda. Ini semua disebabkan oleh fungsi sensori mereka yang kian berfungsi dengan lebih baik seiring perjalanan usia.

#3. Reaksi bayi lebih mendalam

Selain respon, reaksi anak anda juga akan mula berubah. Anda boleh lihatnya dengan memerhatikan bagaimana anak anda mengekspresikan emosi mereka terhadap setiap situasi yang berbeza. Reaksi yang lebih mendalam ini menunjukkan anak anda sudah semakin faham dengan emosi mereka sendiri.

#4. Ketahanan mental bayi lebih kuat

Disebabkan emosi mereka mula berkembang dan berfungsi dengan lebih baik, ketahanan mental bayi juga akan menjadi lebih kuat. Anda boleh cuba beri halangan atau cabaran untuk dia sebelum memperolehi sesuatu seperti suruh mereka senyap sebelum menonton rancangan televisyen kegemaran mereka. Sudah pasti mereka boleh melakukannya.

#5. Bayi mula memahami tentang penyesuaian

Ibu bapa boleh memerhatikan ini melalui penglibatan perubahan yang berlaku dalam hidup mereka. Mungkin dahulu bayi anda asyik menangis sahaja apabila berhadapan dengan sebarang perubahan, perhatikan ketika mereka berumur 3 tahun kelak. Mereka mungkin lebih bijak dan cepat menyesuaikan diri.

#6. Bayi mula mendekati atau menjauhi sesuatu

Jika dahulu bayi anda sangat gemar dengan patung lembut, mungkin sekarang tidak lagi. Ini ekoran perkembangan yang berlaku pada mental dan fizikal mereka. Disebabkan itu juga, mereka cenderung untuk mula mendekati sesuatu perkara yang baharu seperti bermain di luar rumah bersama individu yang dirasakan sebagai kawan-kawan mereka.

#7. Tahap aktiviti bayi meningkat

Seiring dengan perkembangan mental dan fizikal mereka, aktiviti bayi anda juga akan mula meningkat. Ini melibatkan tahap tenaga, semangat dan aktiviti motor am mereka yang sudah berfungsi dengan lebih baik. Disebabkan itu, mereka akan menjadi lebih aktif dan sangat gemar bermain.

#8. Pusingan perkembangan bayi lebih tetap

Selain mental, fizikal bayi yang berumur 3 tahun juga akan mula menunjukkan perubahan atau perkembangan. Anda boleh lihat kitaran makan dan minum mereka akan mula berubah. Selain itu, kitaran bayi anda untuk tidur, membuang air dan fungsi tubuh badan mereka yang lain juga akan berubah menjadi lebih tetap dan berkala.

#9. Kualiti mood bayi

Akhir sekali, anda boleh perhatikan mood mereka. Ketika ini, mood mereka akan mudah berubah-ubah. Seketika mereka akan jadi ceria, dan pada masa yang lain pula serius atau lurus. Perubahan pada mood mereka ini mempunyai kaitannya dengan perkembangan emosi mereka yang kian mengadaptasi persekitaran mereka dengan lebih baik.

Menurut kajian lagi, kesemua 9 perkembangan ini akan ada pada bayi anda yang berumur 3 tahun. Pun begitu, yang membezakannya daripada tiap-tiap bayi yang lain adalah tahap setiap perkembangan ini. Berdasarkan biologi, perkembangan ini boleh berubah mengikut masa. Terdapat beberapa faktor yang mampu mempengaruhi perubahan perkembangan ini antaranya adalah rumah, sekolah dan juga cara didikan ibu bapa mereka.

Faktor yang mempengaruhi perkembangan bayi

Secara umumnya, faktor-faktor ini terbahagi kepada 3 kategori iaitu:

Bayi yang ‘senang’

Mereka ini tidak banyak buat perangai dan mempunyai rutin seharian seperti makan, minum dan tidur yang tetap. Selain itu juga, mereka sangat mudah menyesuaikan diri dalam apa-apa keadaan sekalipun dengan baik. Pun begitu, mereka mungkin sudah terlalu selesa dengan rutin yang tetap itu dan tidak suka dengan gangguan terhadapnya. Oleh itu, ibu bapa perlu bimbing mereka dengan menetapkan jadual yang tetap sahaja.

Bayi yang ‘susah’

Berbeza dengan bayi yang ‘senang’, mereka ini sangat tidak teratur. Rutin seharian mereka seperti makan, minum dan tidur sudah pasti tidak tetap dan sesuka hati sahaja. Mereka juga tidak mahu sebarang peraturan yang tetap dan jika dipaksa, akan mula membuat perangan. Jadi, ibu bapa tidak boleh memaksa mereka untuk mengikut kata-kata anda. Sebaliknya, bersabar kerana mereka memerlukan lebih perhatian daripada anda.

Bayi yang tidak boleh menyesuaikan diri

Mereka ini pula adalah gabungan kedua-duanya. Rutin seharian mereka mungkin tetap dan teratur tetapi juga tidak boleh mengikut sebarang peraturan baharu. Jika anda memaksanya, mereka akan mula protes dan mendiamkan diri sahaja. Apa yang ibu bapa boleh lakukan adalah kerap dedahkan mereka kepada banyak situasi sosial yang baharu untuk melatih mereka untuk menjadi lebih terbuka.

Pun begitu, ini hanyalah gambaran dan pandangan sahaja. Anda sebagai ibu bapa mereka sudah pasti lebih mengenali dan mengetahui setiap perkembangan bayi anda. Apa yang paling penting sebenarnya, anda meletakkan sepenuhnya perasaan kasih sayang dan tanggungjawab semasa mendidik mereka untuk mereka membesar menjadi individu yang baik kelak.

Sebagai ibu bapa juga, sudah menjadi tugas anda untuk membantu mereka dalam perkembangannya. Jadi, apakah yang boleh anda lakukan?

Muzik & perkembangan bayi

Muzik memberikan kesan yang besar kepada emosi setiap individu, begitu juga kepada bayi. Alunan dodoi atau lullaby boleh menenangkan bayi yang sedang meragam. Malahan, bermain atau mendengar muzik juga boleh menaikkan mood bayi anda selain memberi manfaat kepada minda dan meningkatkan kemahiran bahasa si comel.

Apakah kaitan muzik dengan perkembangan bayi?

Terdapat kajian yang menunjukkan bahawa muzik mempunyai kaitan dengan perkembangan otak bayi. Secara saintifiknya, bayi dilahirkan dengan berbilion sel otak, yang dipanggil neuron. Semasa tahun pertama kehidupan bayi, pembentukan neuron berlaku di mana neuron membentuk hubungan dengan neuron yang lain. Semakin lama, hubungan yang sering menggunakan otak itu akan menjadi lebih kuat.

Bayi yang membesar dengan mendengar muzik akan membina hubungan berkaitan muzik yang kuat di dalam otak. Malahan itu juga, sesetengah muzik sebenarnya memberi kesan kepada cara berfikir. Muzik klasik boleh membantu seseorang itu untuk meningkatkan penaakulan spatial, sekurang-kurangnya dalam masa yang pendek. Dan, mempelajari alat muzik juga akan memberikan kesan yang lebih panjang dalam kemahiran berfikir tertentu.

Adakah muzik membantu bayi menjadi lebih bijak?

Kebanyakan ibu bapa akan tertanya-tanya adakah bayi mereka akan menjadi lebih bijak jika didedahkan dengan muzik. Ya, tidak dapat disangkal lagi bahawa muzik adalah sangat baik untuk bayi kerana ia bukan sahaja boleh menenangkan emosi si comel, malahan juga membantu mereka untuk tidur dengan lebih lena.

Dalam pada itu, manfaat muzik kepada tumbesaran bayi adalah lebih mendalam lagi. Muzik sebenarnya mampu mengubah cara otak bayi anda berkembang. Tambahan pula, setiap bayi dan anak kecil menggemari muzik, di mana anda akan lihat mereka mengikut irama muzik, menyanyi bersama ataupun berdansa mengikut alunan muzik yang dimainkan.

Walau bagaimanapun, tidak banyak kajian yang dilakukan terhadap kaitan muzik dalam menjadikan seseorang bayi lebih bijak. Sesetengah pakar berpendapat bahawa dengan belajar bermain alat muzik dapat membantu kanak-kanak menjadi lebih bijak dalam matematik. Namun, kesimpulan tersebut dibuat bertumpukan kepada kanak-kanak yang lebih besar, bukannya bayi yang masih kecil. Pun begitu, terdapat beberapa kajian yang menunjukkan bahawa dengan belajar muzik pada usia muda memberi pengaruh yang mendalam kepada perkembangan otak.

Kajian yang melibatkan pelajar kolej dan kanak-kanak usia lima tahun mendapati bahawa mendengar muzik yang menenangkan berupaya meningkatkan prestasi mereka dalam ujian kognitif dan menggalakkan kreativiti. Satu kajian lain pula kepada bayi usia 2 bulan menunjukkan bahawa bayi boleh mengingati melodi ringkas yang diperdengarkan kepada mereka. Malahan, ada kajian yang menunjukkan bahawa janin seawal usia kandungan 35 minggu boleh membezakan dan mengingat pelbagai bunyi yang diperdengarkan pada mereka.

Apakah jenis muzik yang terbaik untuk bayi anda?

Menurut pakar, bayi tidak mendiskriminasikan bahasa sehingga usia mereka 6 bulan, malahan bayi juga tidak memilih tentang jenis muzik. Namun, apabila bayi berusia 10 hingga 12 bulan, mereka akan mula menunjukkan kegemaran mereka terhadap pilihan muzik yang biasa ibu dan bapa mereka minati. Contohnya, jika anda kerap mendengar muzik jazz semasa memasak, si comel anda mungkin akan tertarik kepada muzik jazz.

Selain itu, ada juga pakar yang mencadangkan muzik klasik untuk diperdengarkan kepada bayi. Ini kerana muzik klasik mempunyai struktur muzik yang lebih kompleks. Bayi seawal usia tiga bulan lagi sudah boleh memilih struktur dan juga mengenali pilihan muzik klasik yang pernah didendangkan kepada mereka.

Malahan itu, penyelidik juga percaya bahawa kerumitan muzik klasik mampu menjana otak untuk menyelesaikan masalah spatial dengan lebih cepat. Jadi, dengan memperdengarkan anak anda kepada muzik klasik dapat memberikan kesan yang berbeza kepada otaknya, berbanding jika anda memperdengarkan si comel kepada jenis muzik lain.

Permainan susun suai gambar & perkembangan bayi

Selain muzik, permainan susu suai gambar atau ‘jigsaw puzzle’ juga mampu membantu perkembangan bayi, atau lebih tepat lagi ketika mereka mula menjangkau usia kanak-kanak.

Apakah itu permainan susun suai gambar?

Permainan susun suai gambar merupakan sebuah permainan yang sangat bermanfaat dan sesuai dimainkan oleh kanak-kanak. Selain dapat mengisi masa lapang dengan permainan yang berfaedah, permainan susun suai gambar ini juga dapat membantu melatih fungsi otak anak anda. Oleh itu, segera kenalkan anak anda dengan permainan susun suai gambar dan ikuti artikel ini untuk mengetahui lebih lanjut mengenai manfaatnya.

Menanam keyakinan diri anak anda

Permainan ini adalah sangat mencabar dan memerlukan skil dan strategi yang baik bagi anak anda menyelesaikannya. Sepanjang proses menyiapkan set permainan susun suai gambar ini, pelbagai kemahiran akan diperolehi oleh anak anda. Kejayaan anak anda dalam menyempurnakan suatu set susun suai gambar ini akan mendatangkan perasaan puas hati dan bangga terhadap diri mereka sendiri. Ini merupakan permulaan yang baik dalam usaha menanam keyakinan diri anak anda.

Meningkatkan tumpuan dan memori anak anda

Permainan ini dapat meningkatkan tumpuan anak anda. Ini kerana permainan ini memerlukan fokus yang sangat lama dalam meneliti dan mencari kepingan yang sesuai dalam permainan susun suai gambar ini. Selain itu, permainan ini juga dapat meningkatkan memori anak anda. Ini kerana kanak-kanak kebiasaannya gemar untuk bermain set permainan susun suai gambar yang sama lalu menyebabkan mereka mudah untuk mengingati setiap kepingan dalam suatu set permainan tersebut. Ini sekali gus dapat membantu dalam meningkatkan daya tumpuan dan ingatan anak anda.

Melatih kemahiran motor dan koordinasi anak anda

Permainan ini merupakan antara cara yang terbaik dan menarik untuk membantu melatih kemahiran motor anak anda. Ini kerana permainan ini memerlukan anak anda untuk memegang, mengangkat serta mencantum kepingan set permainan susun suai gambar ini setepatnya. Selain itu juga, permainan ini dapat melatih koordinasi mata dan tangan anak anda. Ini kerana permainan ini turut memerlukan manipulasi koordinasi mata dan tangan yang sesuai. Permainan ini akan menjadi latihan yang bagus untuk kemahiran menulis anak anda kelak.

Melatih kemahiran sosial anak anda

Kadangkala, permainan ini juga boleh dimainkan secara berkumpulan. Selain dapat menanam semangat bekerjasama dan berkomuniti, permainan ini secara tidak langsung dapat melatih anak anda untuk berkomunikasi antara satu sama lain dalam usaha mereka berbincang mengenai kesesuaian kepingan set permainan susun suai gambar yang dimainkan mereka. Ini sekali gus dapat melatih kemahiran sosial anak anda.

Mengajar anak anda erti kesabaran

Permainan ini adalah sangat mencabar dan memerlukan masa dan kesabaran yang sangat tinggi. Sepanjang proses mencantum dan menyempurnakan setiap kepingan set permainan susun suai gambar ini, anak anda akan mula mengajar diri mereka sendiri akan erti kesabaran. Secara tidak langsung juga, mereka turut akan menanam sikap tidak putus asa dalam diri.

Menajamkan skil penyelesaian masalah anak anda

Tentu sahaja permainan ini adalah tidak mudah bagi kanak-kanak. Mereka memerlukan pemikiran yang logik dan kreatif demi menyelesaikan masalah dalam set permainan susun suai gambar yang dimainkan mereka. Sepanjang bermain permainan ini, mereka dapat menajamkan skil penyelesaian masalah mereka menerusi pemikiran logik dan kreatif yang dapat digunakan untuk permainan susun suai gambar yang seterusnya. Skil ini juga sangat penting bagi menjalani kehidupan mereka dewasa kelak.

 Menambahkan pengetahuan kognitif anak anda

Permainan ini boleh wujud dalam bentuk gambar yang pelbagai tema dan topik. Contohnya gambar haiwan, tumbuh-tumbuhan, kenderaan dan makanan. Selain itu juga, permainan ini turut mempunyai kepelbagaian dalam bentuk, warna malahan saiznya. Ini secara tidak langsung dapat merangsang kepekaan visual dan sekali gus menambahkan pengetahuan kognitif anak anda yang gemar bermain permainan ini.

Jika hendak dibandingkan dengan permainan dalam talian yang terdapat dalam komputer atau telefon pintar, permainan tradisi susun suai gambar ini merupakan pilihan terbaik untuk anak anda. Ini kerana permainan ini bukan sahaja dapat memberi hiburan malahan secara tidak langsung dapat mendidik dan melatih fizikal dan mental anak anda.

Untuk membiasakan mereka dengan permainan ini, mungkin anda boleh beri mereka bermain-main dan berjinak-jinak dengannya seawal usia bayi lagi! Cuma pastikan permainan tersebut tidak berbahaya buat mereka yang masih kecil.

Konklusi

Konklusinya, terdapat banyak perkembangan bayi berumur 3 tahun yang menarik dan seronok untuk anda lihat. Dari tahun ke tahun, anda sebagai ibu bapa boleh mencatatkan setiap perkembangan bayi anda untuk melihat tumbesarannya dari aspek mental dan fizikal. Sudah pasti ia akan mengujakan anda, bukan?

Sebagai ibu bapa, anda memainkan peranan yang penting dalam menjadi ‘role model’ mereka. Selain itu, anda juga boleh membantu mereka untuk menjadi kanak-kanak yang bijak dengan mendedahkannya kepada muzik dan juga permainan susun suai gambar. Kedua-duanya mampu memberi pelbagai impak yang positif terhadap perkembangan bayi anda.

Oleh itu, jadilah ibu bapa yang baik demi perkembangan bayi anda yang lebih sihat dan sejahtera!

Hello Health Group
 tidak menyediakan nasihat perubatan, diagnosis, atau rawatan.

Nama Bayi Perempuan: Panduan Membuat Pilihan

Nama Bayi Lelaki: Pilih dengan Baik

Keperluan Bayi Baru Lahir yang Patut Ibu Bapa Tahu


5 Cara Merawat Anak Kecil Sembelit, No. 4 Paling PENTING, Kalau Tak Nanti Susah Ibu!

Ibu susah hati melihat si kecil menahan sakit akibat kesukaran membuang air besar. Ada ke cara untuk merawat sembelit anak? Ikuti perkongsian 5 petua hilangkan masalah sembelit.

Untuk mendapatkan lebih banyak info berkenaan keibubapaan, anda boleh klik
di sini
.

Merawat sembelit anak

Sembelit adalah 1 masalah berkaitan kesukaran untuk membuang air besar atau tekstur najis yang keras
.

Apabila najis berada dalam saluran kolon, iaitu usus besar untuk tempoh yang lama, ia akan
menjadi keras dan sukar untuk disingkirkan melalui rektum
.

Jika berterusan, masalah sembelit akan menjadi kronik dan berisiko menyebabkan berlakunya masalah kesihatan yang lebih serius.

Antara risiko kesihatan adalah seperti sindrom usus besar, kanser kolorektal, kencing manis, penyakit Parkinson atau kemurungan.

Masalah
sembelit ini boleh berlaku kepada sesiapa tanpa mengira usia sama ada dewasa, kanak-kanak mahupun bayi
.

Bagi sesetengah kanak-kanak, isu sembelit muncul apabila memulakan alam persekolahan. Ini kerana mereka malu untuk meminta izin bagi menggunakan tandas.

Jadi adakah terdapat cara untuk membantu merawat sembelit anak atau sekurang-kurangnya
mengurangkan risiko mereka mengalami sembelit
?

Punca sembelit

Sebelum anda mengetahui cara merawat sembelit anak, berikut dikongsikan antara sebab mengapa masalah sembelit berlaku dalam kalangan kanak-kanak.

Tahan air besar

Berlaku apabila si kecil mengabaikan keinginan untuk membuang air besar kerana takut untuk menggunakan tandas atau tidak mahu berhenti bermain.

Isu latihan tandas

Jika anda sedang dalam
proses
melatih anak untuk menggunakan tandas
 dan mereka masih tidak bersedia, ia mungkin akan menyebabkan mereka menahan diri daripada membuang air besar.

Perubahan diet

Pengambilan diet rendah kandungan serat seperti buah-buahan dan sayur-sayuran boleh menjadi punca utama. Anak juga cenderung mengalami sembelit pada tempoh-tempoh awal fasa mula mengambil makanan pejal.

Bertukar rutin

Membawa anak pergi bercuti ke tempat baru yang lain keadaan cuacanya juga boleh mengganggu fungsi usus dan menyebabkan sembelit.

Aktiviti fizikal

Kurang melakukan aktiviti fizikal juga boleh menyumbang kepada masalah sembelit dalam kalangan kanak-kanak.

Keadaan fizikal

Dalam kes yang jarang berlaku, sembelit berpunca daripada masalah fizikal yang besar.

Antaranya berkaitan dengan masalah saluran usus, rektum atau dubur, masalah sistem saraf, masalah endokrin ataupun pengambilan ubatan tertentu.

5 cara merawat sembelit anak

Jadi untuk menjawab persoalan anda, sudah tentu ada cara yang boleh dilakukan bagi merawat masalah sembelit si kecil.

 Diet pemakanan

Cara mudah untuk merawat sembelit yang dialami si kecil adalah dengan melakukan perubahan dalam diet pemakanan harian mereka.

Anda boleh membantu dengan menggalakkan si comel mengambil dan
memakan lebih banyak sayuran
 dan juga buah-buahan.

 Perkenalkan pelbagaikan jenis sayuran dan buah-buahan kepada mereka.

Antara jenis sayur-sayuran seperti:

Brokoli

Kubis

Lobak merah

Jagung

Kekacang hijau seperti kacang pea

Bayam

Labu air

Kentang

Avokado

Buah-buah yang sesuai diberikan bagi mengurangkan sembelit:

Pisang

Epal

Kurma

Betik

Mangga

Oren

Pir

Kiwi

Strawberi

Beri hitam

Rasberi

Kismis

Buah tin

Buah prun

Anda juga boleh menambahkan hidangan bijirin dan
roti gandum kepada mereka
 bagi membantu mengatasi masalah sembelit tersebut.

Menggunakan sumber protein tumbuhan sebagai pengganti daging juga baik.
 Anda boleh berikan anak-anak
kekacang seperti kacang badam
, hazel dan pecan sebagai hidangan snek sihat.

Idea terbaik adalah untuk memastikan anak-anak makan mengikut waktu hidangan yang ditetapkan. Biasanya pergerakan usus akan berlaku dalam tempoh 30 hingga 60 minit selepas makan.

Pastikan anak-anak mengambil air dengan secukupnya, okay?

 Elakkan jenis makanan ini

Terdapat beberapa jenis makanan yang perlu dielakkan daripada diambil anak-anak anda.

Hadkan pengambilan makanan ringan dan makanan segera memandangkan ia adalah jenis makanan yang tinggi kandungan lemak.

Anda juga digalakkan untuk
 mengurangkan pemberian minuman berkafein seperti teh atau soda
 kepada anak-anak.

Jika si kecil meminum susu formula, mungkin anda perlu menukarnya kepada susu yang lebih sesuai dalam mengurangkan masalah sembelit.

Anda boleh berbincang dengan pakar pemakanan kanak-kanak bagi mendapatkan cadangan yang bersesuaian.

Merawat sembelit anak: bersenam

Galakkan si kecil untuk melakukan aktiviti fizikal
 adalah antara cara merawat sembelit anak.

Ini kerana senaman dapat membantu dalam menggalakkan proses pencernaan dan menjadikan anak lebih aktif.

Selalunya individu yang kurang bergerak akan berdepan dengan masalah sembelit ini.

Jadi
ajaklah anak untuk bermain di luar rumah berbanding menonton televisyen atau menghadap gajet
 semata-mata.

 Tabiat ke tandas

Cuba untuk mengajak si kecil untuk lebih kerap ke tandas.

Jika masih dalam latihan tandas, mungkin anda boleh mengajak mereka untuk ke tandas setiap 1 jam terutamanya selepas waktu hidangan.

 Ubat

Doktor mungkin akan mencadangkan pengambilan ubatan tertentu bagi mengatasi masalah sembelit
yang dialami anak anda.

Jika ubat adalah punca masalah yang berlaku, anda boleh berbincang dengan doktor untuk menukar ubat yang sedang diambil si kecil.

Keadaan normal

Terdapat pelbagai punca yang boleh mendasari keadaan sembelit yang dialami si kecil dan ada kalanya masalah itu akan pulih tanpa perlu anda melakukan sebarang cara merawat sembelit anak.

Tetapi jika keadaan tidak kembali normal, sebaiknya, lakukan pemeriksaan doktor dengan segera. Ia dapat mengelakkan sebarang masalah kesihatan yang lebih kritikal.


11 Makanan yang Boleh Bunuh Sperma Anda (Bahagian 1)

Kebanyakan individu percaya bahawa punca mandul adalah datangnya daripada wanita, tetapi mereka tidak tahu lelaki turut memainkan peranan dalam menyumbang kepada masalah ketidaksuburan. Dalam artikel ini, kami kongsikan kepada anda 6 jenis makanan yang boleh membunuh sperma dengan mudah.

Alkohol

Menurut beberapa kajian, zink adalah faktor penting untuk lapisan luar sel sperma dan ekor. Dan, penyelidik mendapati bahawa alkohol merupakan elemen penting yang menghalang tubuh daripada menyerap sepenuhnya zink. Ini bermakna minum alkohol lebih kerap boleh menjejaskan kualiti sperma anda sepenuhnya.

Selain itu, pengambilan alkohol juga boleh menyebabkan masalah hati, dan menjejaskan keseluruhan fungsi tubuh termasuklah fungsi seksual, sistem reproduktif, dan fungsi testikel.

Makanan segera

Dalam banyak-banyak jenis makanan, penyelidik memberitahu bahawa makanan segera mengandungi BPA (Bisphenol A), yang digunakan untuk membuat plastik dan tin. Dan, BPA ini ialah salah satu penyebab yang membunuh sperma anda. Kajian juga menunjukkan terdapat 23% kiraan sperma lelaki yang terdedah kepada BPA.

Minuman soda dan kafein

Kajian menunjukkan lelaki yang minum sekurang-kurangnya dua pain kola sehari mempunyai kiraan sperma hampir 30% lebih rendah daripada yang tidak minum minuman kola. Ini disebabkan oleh kehadiran tinggi bahan-bahan ini boleh menjejaskan kualiti sperma. Dan, lelaki yang mengambil lebih daripada 3 cawan kopi sehari juga akan meningkatkan kerosakan sperma, mengikut peringkat umur mereka. Punca kepada masalah ini masih belum diketahui.

Makanan ringan

Banyak makanan ringan yang mempunyai kehadiran tinggi asid lemak-trans, yang boleh menjejaskan keupayaan anda untuk menghamilkan wanita. Dilaporkan, terdapat 96% kurang sperma dalam air mani lelaki dengan kepekatan tinggi asid lemak-trans.

Produk soya

Makanan soya mengandungi kompaun yang meniru estrogen dalam tubuh. Jika paras estrogen terlalu tinggi, ia boleh menyebabkan banyak masalah kesuburan. Lelaki yang makan makanan soya akan cenderung untuk mendapat lebih rendah (tetapi masih normal, dalam kebanyakan kes) kepekatan sperma berbanding dengan lelaki yang tidak makan makanan soya. Perkara ini adalah benar terutama kepada lelaki yang terlebih berat badan dan obes.

Daging

Kajian menunjukkan bahawa jika wanita makan sejumlah besar daging semasa tempoh kehamilan, ini boleh menjejaskan kadar kesuburan anak lelakinya. Untuk itu, lelaki akan mempunyai kiraan sperma rendah berbanding dengan lelaki yang ibunya makan kurang daging semasa hamil. Oleh itu, pemakanan para ibu juga memainkan peranan penting dalam kesuburan lelaki.

Bagi mendapatkan kualiti sperma yang baik, anda perlu memberi perhatian kepada apa yang anda makan. Selain itu, anda perlu mengambil makanan, yang mengandungi zink, vitamin E, dan selenium untuk meningkatkan kesuburan anda.


Ketika Kita #StayAtHome, Inilah 3 Hero Yang Berkorban Demi COVID-19, Tak Ramai Tahu!

Untuk mendapatkan lebih banyak info tentang coronavirus di Malaysia, sila dapatkannya di sini.

Umum mengetahui mengenai penularan wabak COVID-19. Tetapi a
dakah kita ambil peduli tentang wira tak didendang yang bertungkus-lumus siang malam merawat individu yang dijangkiti coronavirus atau wabak COVID-19 ini?

[covid_19]

Mereka insan biasa

Wabak coronavirus atau kini dikenali dengan nama COVID-19
 sudah mengakibatkan kematian lebih daripada 1,600 individu dengan hampir 68,000 kes jangkitan dilaporkan di China, tempat bermulanya wabak ini.

Berikut merupakan fakta mengenai COVID-19:

Namun, bukan itu yang ingin diketengahkan pada perkongsian artikel kali ini. Sebaliknya, kali ini penulis mahu berkongsi mengenai
unsung hero
di sebalik wabak COVID-19.

Mereka adalah wira yang tidak didendang. Menerima dan menggalas tugas dengan penuh rasa tanggungjawab merawat dan
mengendalikan pesakit yang dijangkiti wabak ini
 walaupun perlu menggadai nyawa sendiri.

Mereka manusia biasa seperti anda. Mungkin bergelar seorang ayah, ibu, mahupun anak. Tetapi diketepikan semua itu demi tugas. Merekalah wira COVID-19.

“Ini adalah tugas saya’ – Wira COVID-19

Pada ketika ramai individu ingin keluar daripada wilayah Wuhan (yang boleh  dianggap sebagai sebuah tempat ‘berbahaya’ kini), namun keadaan itu berbeza bagi seorang doktor yang ditugaskan untuk
 mengendalikan pesakit dengan wabak COVID-19
.

“Ini adalah tugas saya,” ujar salah seorang wira COVID-19, seorang doktor berasal dari Perancis yang enggan meninggalkan Wuhan, Dr. Philippe Klein.

Dengan peningkatan kes dan kematian akibat jangkitan wabak COVID-19, kebanyakan negara sedang cuba membawa keluar rakyat masing-masing yang berada di China. Begitu juga dengan kerajaan Perancis, yang ingin membawa keluar lebih 500 rakyatnya yang berada di negara itu.

Merupakan Pengarah International SOS Hospital yang berpangkalan di China, Dr. Philippe tidak mahu keluar daripada wilayah Wuhan kerana ingin terus berbakti di sana.

“Ini bukan kerana saya ingin menjadi hero. Tetapi ini adalah tanggungjawab saya sebagai seorang doktor. Saya yakin kewujudan saya di sini lebih diperlukan berbanding pulang ke Perancis,” – Dr. Philippe.

Walau bagaimanapun, beliau yang telah bekerja di Wuhan untuk tempoh lebih 6 tahun itu menasihatkan kesemua warganegara Perancis untuk meninggalkan wilayah tersebut dan kembali ke tanah air.

Ia berikut ketiadaan tempat di hospital bagi menampung pesakit wabak COVID-19 lagi. Ini kerana,
jangkitan wabak coronavirus mudah untuk dijangkiti sesiapa
 sahaja pada setiap masa.

Artikel berkaitan:

“Wilayah ini mungkin penuh dengan ‘kejahatan’ dan saya seperti berada di dalam mulut singa. Tetapi apa yang saya lakukan (memilih untuk terus tinggal di China) adalah kewajipan saya sebagai doktor,” jelas Dr Philippe.

Jalinan kasih ibu dan anak

Sumber: mothership.sg

Ibu mana yang tidak pernah merindui anaknya? Apatah lagi perlu ditinggalkan selama berminggu-minggu demi tuntutan kerja. Tambah memilukan lagi jika anak yang ditinggalkan itu masih lagi kecil dan dahagakan belaian kasih ibunya.

Itulah antara kisah sedih yang dialami seorang kakitangan perubatan di Fugou County People’s Hospital di Zhoukou, Wilayah Henan.

Sebuah video merakamkan pertemuan ibu dan anak yang dikongsikan media daripada China menjadi tular. Ia merupakan pertemuan pertama kedua-dua beranak ini setelah seminggu tidak berjumpa.

Ibu dan anak ini terpaksa berpisah berikutan tugasan ibunya sebagai seorang jururawat barisan hadapan yang perlu mengendalikan kes pesakit dengan jangkitan wabak COVID-19.

Lebih menyedihkan lagi, Liu Haiyan dan anaknya yang berusia 9 tahun, hanya dapat membuat ‘pelukan angin’ pada jarak beberapa meter bagi mengubati kerinduan.

Bagaimana jika anda yang berada di situasi tersebut? Dapatkah anda melaluinya? Melihat insan tersayang namun tidak mampu berbuat apa-apa melainkan hanya pandangan sebagai pengubat rindu?

Baca juga:

Doktor Letih, Bekalan PPE Semakin Kurang: Ini Kesusahan Yang Dirasai Oleh Frontliner

Covid-19 Tambah Stres Pada Doktor, Staf Perubatan? Bagaimana Mereka Hadapinya

Ini juga antara kisah hebat wira COVID-19 yang mungkin anda terlepas pandang.

Penghormatan terakhir daripada wira COVID-19

Apa rasanya apabila tidak dapat melihat insan yang pernah melahirkan anda ke dunia ini buat kali terakhir? Kecewa, sedih atau pilu? Itu yang dilalui oleh salah seorang wira COVID-19.

Bertugas sebagai seorang jururawat di
 Huoshenshan Hospital, sebuah hospital segera yang berjaya dibina dalam tempoh 10 hari
, Wu Ya Ling, mendapat perkhabaran kematian ibunya melalui panggilan video dari rumah.

Berita itu amat mengejutkan buat Wu memandangkan ibunya yang ditinggal di Kun Ming mempunyai kesihatan baik selama ini.

Menerusi perkongsian video itu menunjukkan Wu memberikan penghormatan terakhir buat ibunya dalam keadaan esakan tangisan yang tidak dapat dikawal di sebalik topeng muka yang dipakainya.

Mengapa penulis menganggap jururawat ini sebagai antara wira COVID-19? Ini kerana selepas berjaya menenangkan diri dan mengumpulkan keyakinan, Wu kembali melakukan tugas seperti biasa.

Mampukah anda? Kalau penulis, sejujurnya, penulis tidak mampu. Paling tidak penulis perlukan tempoh masa yang lebih lama berbanding jururawat Wu untuk menenangkan diri sendiri.

Sumber: mothership.sg

Akhir kata

Mungkin bagi anda, apa yang dikongsikan dalam artikel ini tidak memberikan impak yang mendalam. Namun, bagi mereka yang sedang berjuang di sana, ia adalah satu pengorbanan yang tidak akan mampu dibayar dengan wang tunai.

[mc4wp_form id=’115319″]

Meninggalkan keluarga dan mempertaruhkan nyawa sendiri demi kepentingan individu lain, bukankah itu sesuatu yang hebat?

Walau apapun, pastikan anda tidak lupa untuk terus mementingkan aspek penjagaan diri, dengan
kerap membasuh tangan, menggunakan gel pembersih tangan
 serta m
emakai face mask dalam mencegah jangkitan
wabak COVID-19
, okay?

Anda boleh cuba amalkan cara berikut:

https://www.facebook.com/HelloDoktorMY/videos/2789383271108165/

Kredit gambar:
Tribun Manado

Hello Health Group
 tidak menyediakan nasihat perubatan, diagnosis, atau rawatan.

#HelloHealthGroup, #hellodoktor, #HelloHealthCoronavirus

Anda mungkin berminat untuk membaca artikel:

Saintis Temui Cara Untuk Kesan Wabak Coronavirus Dengan Lebih Cepat Di Masa Depan?

5 Cabaran Yang Seluruh Dunia Terpaksa Tempuh Kerana Wabak Virus Korona

Wabak Berbahaya Virus Corona Ini Sudah Masuk Malaysia, Jaga-Jaga!

Jangkitan Virus Corona Tidak Tunjuk Sebarang Tanda? Hati-Hati Rakyat Malaysia!

Jangan Terburu-Buru Sebar Maklumat Palsu Virus Korona, Ada Netizen Ditangkap!

Adakah Coronovirus Turut Menjangkiti Kanak-kanak?

Berita Baik, Nantikan April 2020, Vaksin Virus Korona Bakal Diuji!


Anak Mabuk Kereta? Atasinya Dengan 5 Cara - Elak Buat Yang Nombor 3!

Setiap kali berjalan naik kereta, bas atau apa sahaja kenderaan, mesti si kecil akan alami mabuk kereta. Tentu susah hati
mommies
untu
k merancang sebarang percutian keluarga sebab si kecil ada masalah mabuk perjalanan.

Mabuk perjalanan, normal untuk kanak-kanak

Mesti ada yang tertanya-tanya, apakah yang dimaksudkan dengan mabuk perjalanan, bukan?

Umumnya mabuk yang dialami adalah satu perkara biasa dan bukanlah didasari oleh sebarang masalah kesihatan.

Mabuk perjalanan atau
motion sickness
 adalah satu tindak balas normal yang berlaku disebabkan pergerakan yang luar biasa tinggi dan mengambil tempoh masa yang lama. Keadaan ini juga adakalanya dipanggil sebagai mabuk kereta atau mabuk laut.

Ia boleh berlaku kepada sesiapa sahaja tanya mengira peringkat usia, bahkan si kecil juga mungkin cenderung untuk mengalaminya. Walau bagaimanapun, masalah mabuk kereta kurang berlaku kepada bayi.

Berbeza pula untuk golongan kanak-kanak berusia 2 hingga 12 tahun, mereka adalah lebih terdedah untuk mengalaminya.

Tetapi bagaimana mabuk kereta boleh berlaku?

Percampuran maklumat

Mabuk perjalanan yang melibatkan mabuk kereta atau mabuk laut

berlaku apabila otak menerima maklumat bertentangan daripada telinga, mata dan saraf dalam sendi dan otot.

Sebagai contoh, bayangkan
anak anda sedang duduk dalam kerusi keselamatan kanak-kanak
 di tempat duduk belakang kenderaan. Si manja anda tidak dapat melihat keadaan di luar tingkap atau anak anda sedang leka membaca buku.

Ketika itu, bahagian telinga dalaman mereka mengesan pergerakan, tetapi tidak pada mata mahupun badan. Situasi tersebut boleh menyebabkan ketidakselesaan pada perut, terhasilnya peluh sejuk, kelesuan, hilang selera makan atau muntah.

Faktor lain yang boleh menyumbang kepada keadaan mabuk kereta atau mabuk laut turut bergantung kepada keadaan lain seperti laluan yang anda ambil, jarak perjalanan dan juga kedudukan anak anda ketika perjalanan berlaku.

Antara punca klasik
motion sickness
adalah:

kerap menukar laluan

memandu laju

melalui jalan raya berliku-liku seperti lereng bukit

memandu dalam keadaan lalu lintas yang sesak dengan terlalu banyak lampu isyarat

Tip atasi mabuk perjalanan

Apabila mengetahui kesayangan anda mengalami mabuk kereta, pastinya anda cuba mengelak daripada membawanya menaiki kereta, bukan? Sudah tentu agak menyedihkan.

Tetapi jangan risau, Hello Doktor ada 5 tip yang boleh anda cuba untuk membantu mengurangkan masalah yang dihadapi si manja.

 Menukar kedudukan

Jika sebelum ini
kedudukan kerusi keselamatan anak
 anda mungkin berada di belakang kerusi penumpang atau pemandu, anda boleh cuba mengubah posisi kerusi tersebut bagi mengurangkan mabuk kereta.

Penolong Profesor Perubatan Dalaman dan Pediatrik di
Le Bonheur Children’s Hospital
, di Memphis, Amerika Syarikat, Dr. Elisha McCoy mencadangkan untuk meletakkan kerusi keselamatan kanak-kanak pada bahagian tengah kerusi penumpang belakang.

Ia membolehkan anak untuk dapat melihat pandangan luar cermin hadapan. Pastikan si kecil menyandarkan kepala ke bahagian penyandar kepala. Manakala jika si kecil mengalami mabuk laut ketika perjalanan atas kapal atau feri, minta anak untuk memfokuskan pandangannya terus ke hadapan.

Apa yang boleh dibuat sewaktu perjalanan

Masalah mabuk perjalanan yang dialami si anak mungkin tidak akan berlaku jika mereka dapat tidur sepanjang perjalanan. Ia adalah kerana isyarat visual tidak dihantar ke otak
apabila dia melelapkan mata.

Jadi antara cara yang boleh membantu untuk mengurangkan mabuk pada si kecil adalah dengan mengatur waktu perjalanan. Sebaiknya, aturkan perjalanan pada waktu tidur anak anda.

Anda boleh memilih memulakan perjalanan pada waktu malam atau pun pada awal pagi. Secara tidak langsung kedua-dua tempoh perjalanan ini dapat membantu anda mengelakkan kesesakan lalu lintas.

 Tidak perlu makan

Mesti ada di antara
mommies
 yang terfikir kalau tidak memberi si manja makan, pastinya dia tidak akan muntah. Namun ia ada 1 tanggapan yang
SALAH
sama sekali.

“Tidak makan akan membuatkan perut anak anda lebih terdedah kepada irama yang tidak normal yang dikaitkan dengan mual.” –  Pakar Psikologi daripada Siena College, di Loudonville, New York, Profesor Max Levine

Anda tidak perlu mengisi perut si kecil dengan makanan yang terlalu berat sehingga dia kenyang. Tetapi sekurang-kurangnya berikan makanan mudah dihadam dan snek sihat seperti roti disapu dengan krim coklat atau sandwic.

Pastikan juga si manja minum air dengan secukupnya bagi mengelakkan dehidrasi yang
boleh meningkatkan rasa loya.

 Menghindari gajet

Tidak dinafikan
penggunaan gajet seperti telefon pintar atau tablet
 sememangnya dapat membantu mengurangkan kebosanan si manja, terutama ketika perjalanan jauh. Namun menurut pakar,
No-No-No! ,
khususnya kepada anak yang kerap mengalami mabuk.

Ini kerana imej daripada filem, permainan video atau animasi – biasanya melibatkan grafik yang bergerak laju – akan menyebabkan wujudnya rangsangan visual berlebihan yang boleh mengelirukan persepsi pergerakan anak dan menyebabkan berlakunya simptom mabuk.

Manakala membaca pula boleh menyebabkan kecelaruan pada deria anak. Ini kerana mata anak ditetapkan pada buku, manakala telinga mengesan pergerakan. Jadi mungkin untuk menghilangkan kebosanan, biarkan anak mendengar sebarang audio kegemarannya.

 Perhatikan simptom

Jika anda melihat anak mula berasa mabuk, cadangkan kepadanya untuk melihat ke luar tingkap. Tindakan ini dipercayai dapat mengurangkan rasa mabuk tersebut.

Namun, andai keadaannya semakin teruk, dicadangkan untuk anda memberhentikan perjalanan seketika sehingga simptomnya beransur hilang. Berikan peluang kepada anak anda untuk berehat.

Sentiasa ambil peduli tentang mabuk perjalanan

Mabuk perjalanan mungkin bukan satu masalah yang serius sehingga boleh menjejaskan keadaan kesihatan seseorang individu.

Namun mengalami masalah mabuk pastinya akan mengganggu dan merosakkan mood individu, terutamanya si kecil.

Jadi pastikan anda mencuba tip yang dikongsikan Hello Doktor ini, okay? Semoga masalah mabuk yang dialami si kecil akan berkurang. Selamat mencuba!

Hello Health Group
 tidak menyediakan nasihat perubatan, diagnosis, atau rawatan.

Anda mungkin berminat untuk membaca artikel:

Pendedahan Gajet Beri Kesan Kepada Perkembangan Struktur Otak Anak?

Nak Travel Dengan Anak? Jom Ketahui Tip Terbang Bersama Si Kecil

Tip Melancong Bersama Anak-Anak

5 Tip Anak Tidak Meragam Semasa Melancong


Ibu, Usah Bersedih Lagi! Sumbing Tak Bermakna Cacat Sepanjang Hayat

Kesakitan masa melahirkan anak belum pun pulih,
 kini Erin bertambah risau dengan keadaan bayinya. Melahirkan bayi sumbing memang bukan senang untuk dihadapi.

Namun, selepas membaca artikel ini mungkin Erin boleh tersenyum lebar.

Sempena Bulan Kesedaran Sumbing sepanjang Julai ini, kami bawakan pada anda mengenai masalah sumbing bibir atau lelangit.

Apakah itu sumbing?

Sumbing ialah
satu keadaan di mana terdapat rekahan di bahagian struktur bibir atau lelangit.

Dalam beberapa kes, ia boleh berlaku kepada kedua-dua struktur tersebut. Hal ini terjadi kerana struktur muka tidak bercantum sepenuhnya dalam proses tumbesaran janin.

Masalah sumbing adalah
antara kecacatan kelahiran yang paling biasa
.

Mengikut kajian yang dijalankan di Hospital Kuala Lumpur, keadaan ini boleh berlaku pada satu atau dua bayi dalam 1,000 kelahiran.

Masalah bayi sumbing boleh berlaku sendiri, dan
 banyak dikaitkan dengan masalah keturunan atau sindrom.

Beberapa kes juga dikaitkan dengan isu kesihatan lain seperti jantung berlubang
 dan paru-paru tidak matang.

Bagaimana masalah sumbing terjadi?

Pada peringkat awal kehamilan, bahagian muka janin akan terbentuk berasingan sebelum ia bercantum untuk membentuk bahagian lain.

Semasa kandungan berusia 5 hingga 9 minggu
, masalah sumbing boleh terjadi jikalau berlaku kegagalan dalam proses pencantuman tersebut.

Bibir sumbing dapat
dikesan dengan sesi imbasan bermula pada minggu ke-13 kehamilan.
 Masalah ini lebih senang untuk didiagnosis dengan lebih tepat ketika janin mula membesar.

Sumbing di lelangit yang berlaku tanpa masalah sumbing bibir lebih sukar untuk dilihat dalam sesi imbasan.

Kenapa sumbing harus dirawat?

Bayi sumbing akan mengalami beberapa masalah ketika membesar seperti :

#1 Masalah penyusuan

Oleh sebab pembentukan mulut yang tidak sempurna,
bayi sumbing akan mengalami masalah ketika penyusuan.

Masalah penyusuan juga bergantung kepada tahap keterukan sumbing yang dialami.

#2 Jangkitan telinga dan masalah pendengaran

Bayi dengan lelangit sumbing berisiko untuk menghadapi pengumpulan air di bahagian tengah telinga.

Hal ini boleh meningkatkan risiko untuk jangkitan telinga
 dan masalah pendengaran.

#3 Masalah pergigian

Sekiranya sumbing berlanjutan ke bahagian gusi atas,
pertumbuhan gigi bayi boleh terjejas.

Bentuk gigi boleh menjadi tidak normal, atau bayi langsung tidak akan mempunyai gigi.

#4 Masalah pertuturan

Oleh sebab lelangit berfungsi untuk menghasilkan bunyi ketika bercakap, bayi yang mengalami sumbing lelangit akan berdepan dengan isu pertuturan.

Masalah yang sering dihadapi ialah bunyi sengau ketika bercakap atau
hypernasal speech
.

Selain itu, bayi juga akan mengalami kesukaran untuk membentuk perkataan dan
tidak fasih dalam pertuturan untuk jangka masa panjang.

#5 Masalah psikologi

Kanak-kanak yang mempunyai masalah sumbing mungkin akan
berdepan dengan masalah sosial, emosi dan tingkah laku.

Ini kerana penampilannya yang berbeza dengan kanak-kanak lain, juga tekanan daripada rawatan perubatan yang banyak.

Apakah jenis rawatan bayi sumbing yang sedia ada?

Matlamat rawatan sumbing bibir dan lelangit adalah untuk meningkatkan kemampuan si kecil bagi menjalani aktiviti harian yang normal.

Selain daripada penampilan wajah yang lebih normal,
rawatan penting untuk memastikan anak boleh makan
, bercakap dan juga mendengar secara normal.

Penjagaan bayi sumbing sering melibatkan pasukan pegawai kesihatan yang besar seperti doktor, pakar bedah, doktor gigi, pegawai terapi pertuturan dan sebagainya.

Rawatan boleh dibahagikan kepada dua – pembedahan dan terapi.

Pembedahan

Pembedahan biasanya dilakukan mengikut umur bayi seperti :

Pembedahan membaik pulih bibir –
3 hingga 6 bulan pertama

Pembedahan membaik pulih lelangit – pada usia 12 bulan, atau lebih awal

Pembedahan susulan – antara umur 2 tahun sehingga akhir usia remaja

a) Pembedahan membaik pulih bibir

Pembedahan ini selalunya dilakukan ketika bayi berusia 3 bulan.

Bayi anda akan diberikan ubat bius
 umum dan masalah sumbing akan diperbaiki dan ditutup dengan jahitan. Prosedur ini akan memakan masa 1 hingga 2 jam.

Jahitan akan dikeluarkan setelah beberapa hari, atau boleh larut dengan sendirinya. Parut akan kelihatan sedikit, tetapi ia akan pudar mengikut masa.

b) Pembedahan membaik pulih lelangit

Jurang lelangit akan ditutup sementara otot dan lapisan lelangit akan diatur semula. Luka akan ditutup dengan jahitan.

Operasi biasanya memakan masa sekitar 2 jam dan dilakukan bawah bius umum. Parut dari pembedahan akan berada di dalam mulut.

Selain itu, terdapat juga cara lain iaitu pemasangan prostetik pada lelangit. Ia digunakan untuk :

mengelakkan makanan dan minuman masuk ke hidung

membantu pertuturan dan pengunyahan

fungsi estetik

Terapi

Terapi biasanya bergantung kepada keperluan anak anda. Antara terapi yang selalunya diberikan ialah terapi pertuturan dan psikologi.

Ia boleh membantu anak anda dari segi pertuturan,
mengatasi tekanan dan penyesuaian diri dengan keadaan mereka.

Konklusi

Melalui pelbagai proses dan rawatan untuk anak sumbing bukan mudah, tetapi tidak mustahil. Mama dan papa jangan berputus asa, ya!